Summary: MTV käänsi liikevaihtonsa viime vuonna kasvuun ensimmäistä kertaa kuuteen vuoteen.

Ruotsalaisen mediayhtiö Bonnierin omistama MTV käänsi liikevaihtonsa viime vuonna kasvuun ensimmäistä kertaa kuuteen vuoteen, MTV kertoo. Liikevaihto kasvoi mediatalon mukaan investointien vanavedessä, mutta samalla ne nakersivat yhtiön tulosta.
 Bonnierin tulosselosteen mukaan MTV:n tulos oli 211 miljoonaa kruunua eli noin 20 miljoonaa euroa tappiollinen, toissa vuonna tappiota kertyi hieman enemmän.
 – Teimme vuoden aikana useita merkittäviä uudistuksia, lisäsimme sisältöpanostuksia ja investoimme vahvasti digitaalisiin palveluihin. Nämä painoivat tulostamme suunnitellusti, MTV:n toimitusjohtaja  Jarkko Nordlund  toteaa yhtiön tiedotteessa.
 Ruotsalainen Telia ilmoitti viime vuonna ostavansa muun muassa MTV:n ja uutisia tuottavan Mediahubin. MTV odottaa kauppojen toteutuvan tämän vuoden aikana.

MTV:n tappioputki jatkui, mutta liikevaihto kääntyi kasvuun


Summary: Parhaiden näyttelijöiden palkinnot menivät Kiinaan, parhaan ohjaajan palkinto Saksaan.

Berliinin elokuvajuhlien kultainen karhu on juuri annettu israelilaisen  Navad Lapidin  elokuvalle Synonyms.
 Saksalainen  Angela Schanelec  voitti parhaan ohjaajan palkinnon eli hopeisen karhun.
 Parhaiden näyttelijöiden hopeiset karhut menivät kiinalaisille: naispuolisen  Yong Meille  ja miespuolisen palkinto  Wang Jungchunille .
 Juhlilla oli tänä vuonna esillä paljon naispuolisten tekijöiden elokuvia.

Berliinin elokuvajuhlien kultainen karhu Navad Lapidille


Kymenlaakson pelastuslaitoksen mukaan Haminan keskustassa Puistokadulla palaa muuntaja.
 Palokunta sammuttaa paloa.
 Kitkerää savua leviää ympäristöön.

Haminassa palava muuntamo levittää kitkerää savua


Summary: Toistaiseksi uhreista ei ole tarkkaa tietoa.

Pietarissa yliopiston rakennus on romahtanut osittain, raportoivat uutistoimistot.
 Uutistoimisto Tass siteeraa Venäjän hätätilaministeriötä ja kertoo, että rakennus romahti viidennestä toiseen kerrokseen. Tassin mukaan 60 ihmistä on evakuoitu.
 Uutistoimisto Rian mukaan ihmisiä saattaa olla romahtaneen rakennuksen alla.
 Uutissivusto Fontanka kertoo , että silminnäkijöiden mukaan rakennuksessa olisi loukussa noin 20 ihmistä.
 Kerromme pian lisää.

Yliopiston rakennus romahtanut osittain Pietarissa, romun alla saattaa olla ihmisiä


Summary: Onnettomuus tapahtui Jämsän Himoksella rinnealueen ulkopuolella.

Laskettelukeskus Himoksella Jämsässä on tapahtunut kuolemaan johtanut vakava onnettomuus, kertoo Aamulehti.
 Aamulehden haastattelema Himoksen toimitusjohtaja Elsi Ojala kertoi onnettomuuden tapahtuneen rinnealueiden ulkopuolella.
 Keski-Suomen pelastuslaitoksen mukaan onnettomuus tapahtui iltapäivällä neljän maissa.

AL: Himoksella tapahtunut kuolemaan johtanut onnettomuus


Summary: "Meillä ei ole haaskalla olevan korppikotkan asennetta", sanoo Britannian yrityksiä Suomeen houkutteleva Antti Aumo.

Kansainväliset organisaatiot ja sopimukset

Ison-Britannian on määrä erota Euroopan unionista maaliskuun lopussa. Yhä todennäköisempää on, että EU-erosta tulee niin kutsuttu kova brexit.
 Britannia lähtee karmit kaulassa – ilman tullisopimuksia tai siirtymäaikoja.
 Samaan aikaan suuri osa Britannian yrityksistä suunnittelee siirtävänsä toimintojaan maasta. Airbusin toimitusjohtaja  Tom Endersin  tammikuussa julkaisema  videoviesti  on vain vaivoin peitetty uhkaus.
 – Älkää kuunnelko  Brexiteerien  hulluja puheita, joiden mukaan me emme voisi lähteä täältä, koska meillä on täällä niin suuret tehtaat. He ovat väärässä.
 Enders varoittaa brittejä kovan brexitin vaaroista. Hänen yhtiönsä työllistää Britanniassa yli 14 000 työntekijää suoraan ja noin sata tuhatta alihankkijaverkoston kautta. Tilanne voi muuttua.
 – Maailmassa on paljon maita, jotka haluavat rakentaa siipiä Airbus-lentokoneisiin.
 EPA-EFE/NEIL HALL
 Moni muukin brittiyhtiö on lähtökuopissa – tai jo liikkeessä.
 Lontoossa toimivat finanssijätit  siirtävät toimintojaan  voidakseen palvella unionin alueella toimivia asiakkaitaan Brexitin jälkeen.  Lista  on Britannian kannalta synkkää luettavaa.
 Sony  kertoi siirtävänsä Euroopan pääkonttorinsa Britanniasta Amsterdamiin. Panasonic on  tehnyt sen jo . P&O Ferries ulosliputtaa  lauttojaan , Easy Jet ja TUI fly  lentokoneitaan. BMW  siirtää tuotantoa  pois Britanniasta, jos kova Brexit toteutuu.  Nissanin  ja  Jaguar Land Roverin  kerrotaan peruneen aiempia tuotantosuunnitelmiaan. Rengasvalmistaja Michelin ja autojen osia valmistava Schaeffler ovat lehtitietojen mukaan  sulkemassa tehtaita .
 Nämä yhtiöt ovat kuitenkin vain jäävuoren huippu. Brittijärjestö Institute of Directors kertoi tammikuun lopussa, että  yli kolmasosa brittiyrityksistä  suunnittelee siirtävänsä toimintojaan Britanniasta – tai on jo siirtänyt.
 Institute of Directors, Juha-Matti Mäntylä / Yle
 Konsulttiyhtiö EY julkaisi  vastaavia lukuja  jo viime kesänä.
 Kilpailu käynnistyi
 Tuhannet yhtiöt saattavat pian siirtää toimintojaan Britanniasta. Siitä voi tehdä ainakin sen johtopäätöksen, että Euroopan unionista eroaminen on erittäin huono idea.
 Toisaalta kannatta miettiä hetki sitä,  minne  Britanniasta lähtevät yhtiöt, työpaikat ja veroeurot ovat lähdössä.
 Siitä käydään nyt Euroopan laajuista kilpailua.
 Brittilehdet  seurasivat taannoin  tyrmistyneinä , kun Ranskan presidentti  Emmanuel Macron  kestitsi suuryritysten johtoa Versailles'n linnassa. Ranska lupaa esimerkiksi verohelpotuksia siirtymistä harkitseville pääomasijoittajille.
 Italia on niin ikään virittämässä  verohoukuttimia  finanssialaa varten. Saksa taas  höllentää työlainsäädäntöään . Tanska helpottaa uusien  palvelujen lanseerausta .
 Hollanti aikoo kaapata maahan ainakin 250 brittiyritystä –  viime vuoden saldo  yli 42 yhtiötä ja 1 923 työpaikkaa.
 Samoilla apajilla liikkuvat myös  Ruotsi ,  Espanja ,  Belgia  sekä  Viro .
 Mediassa Britanniasta karkaavien yhtiöiden suosikkikohteiksi on nostettu vuoroin Pariisia, Frankfurtia, Dublinia ja Amsterdamia – mutta Helsinkiä, Tamperetta tai Oulua ei mainita.
 Onko Suomi edes mukana kilpailussa?
 Business Finlandin johtaja Antti Aumo houkuttelee brittiyhtiöitä Suomeen. "Jos kova brexit toteutuu maaliskuun lopussa, silloin alkaa tapahtua."
 Kampanja on käynnissä
 Suomi on mukana kilpailussa, vakuuttaa Invest in Finlandin johtaja  Antti Aumo . Hän vastaa ulkomaisten sijoitusten houkuttelusta Suomeen.
 – Me teimme ensimmäiset brexit-suunnitelmamme heinäkuussa 2016, heti kansanäänestyksen jälkeen. Ensimmäisen asiakastapahtuman järjestimme Lontoossa seuraavana keväänä.
 Käytännössä suomalaiset ovat tehneet esimerkiksi suoramarkkinointia ja järjestäneet tilaisuuksia suurlähettilään residenssissä. Medianäkyvyys ei Aumon mukaan ole onnistumisen merkki eikä edellytys.
 Aumo palasi muutama päivä sitten Lontoosta. Siellä hän oli haastattelemassa uutta työntekijää, jonka tehtäväksi tulisi juuri brittiyhtiöiden kokopäiväinen houkuttelu. Entuudestaan Invest in Finlandilla on Britanniassa kaksi työntekijää.
 Erityistä huomiota suomalaiset ovat kiinnittäneet Manchesterin alueen yrityksiin.
 – Lontoossa on tällä hetkellä aika paljon ruuhkaa. Siellä pyörii vähän joka maan edustajia.
 Epäterve ala
 Aumon mukaan Invest in Finland on kampanjoinut Britanniassa jo pari vuotta – mutta suomalaiseen tyyliin.
 – Suomella ei ole haaskalla olevan korppikotkan asennetta, hän sanoo.
 – Me emme kampanjoi, että lähtekää pois Britanniasta. Me vastaamme siihen kysymykseen, että jos yritys lähtee, miksi se lähtisi juuri Suomeen.
 Tilanne on poliittisesti herkkä. Iso-Britannia on Suomelle ja monelle muulle Euroopan valtiolle tärkeä kauppakumppani. Kumppanimaan yritysten houkuttelu on syytä tehdä varovasti.
 Aumon mukaan ylilyöntejäkin tapahtuu.
 – Minulla on mielikuva, että nyt kun ilmassa Brexit-hytinää, jotkut maat yrittävät aika suoraviivaisesti ostaa yrityksiä omille markkinoilleen, Aumo kertoo.
 Aumon mukaan investointien edistäminen on maailmalla vähän epäterve ala. Yrityksille luvataan kolmen vuoden verohelpotuksia – ja jo neljäntenä ne lähtevät eteenpäin.
 – Suomi ei lahjo yrityksiä tulemaan Suomeen.
 Myyntipuhe Suomesta
 Miten Suomi sitten brittiyrityksiä houkuttelee? Aumon myyntipuhe nojaa tuttuihin suomalaisiin vahvuuksiin.
 Isoon-Britanniaan voisi kovan brexitin jälkeen olla entistä vaikeampaa houkutella kehittäjiä ja insinöörejä. Suomessa on maailmanluokan osaajia, edullisemmat palkat ja toimiva työperäinen maahanmuutto varsinkin asiantuntija-ammateissa. Moni yhtiö haluaa toimia EU-sääntelyn piirissä, oli kyse sitten finanssipalveluista tai it-alan konesaleista. Suomi on sekä EU- että euromaa, toisin kuin esimerkiksi naapurimaat Norja ja Ruotsi.
 Suomella ei ole eritysiä brexit-houkuttimia. Yleistä innovaatiorahoitusta on kuitenkin tarjolla tulijoille samoilla ehdoilla kuin muillekin Suomessa toimiville. Tekijänoikeuksien hallinta on Aumon mukaan Suomessa edistyksellistä. Sijainti EU:n ja Aasian saranapisteessä saattaa kiinnostaa esimerkiksi aasialaista yritystä, joka hakee uutta paikkaa Euroopan pääkonttorilleen. Yrityksiä saattaa kiinnostaa myös se, että Suomessa bisnes pyörii englannin kielellä lähes yhtä hyvin kuin kahdella kotimaisella. Italiassa, Espanjassa, Saksassa tai Ranskassa näin ei Aumon mukaan ole.
 Third Space Auton toimitusjohtaja Arschia Gratiot siirsi tuotekehityksen Suomeen. "Oli selvää, että meidän täytyi lähteä." Third Space Auto
 "Oli selvää, että meidän täytyi lähteä"
 Robotiikka- ja tekoälyohjelmistoja kehittävä Third Place Auto avasi tuotekehitysyksikkönsä Espooseen viime keväänä.
 Toimitusjohtaja  Arshia Gratiot  arvioi, että brexitin jälkeen yhtiön kulut olisivat kasvaneet ja esimerkiksi työvoiman palkkaaminen ulkomailta vaikeutunut. Samalla olisi myös sulkeutunut myös moni EU-rahoituksen lähde.
 – Britannia ei ole valmis neuvottelemaan kauppasopimuksia tai löytämään vastauksia esimerkiksi työviisumeihin liittyen. Kasvuyhtiöille nopeus on kaikki kaikessa, emme voi odottaa, että brittihallitus saa asiansa järjestykseen, Gratiot sanoo.
 – Niinpä oli selvää, että meidän täytyi lähteä.
 Briteissä toimivat kasvuyhtiöt saavat tällä hetkellä houkuttelevia tarjouksia eri puolelta Eurooppaa. Yksi maa tarjosi rahoitusvälineitä, toinen toimitiloja, kolmas tehokkaat maahantulojärjestelyt.
 – Meitä houkuteltiin Espanjaan, Luxemburgiin, Saksaan, Ranskaan, Belgiaan... Mutta suomalaisten kanssa oli helppo käydä suoraa keskustelua. Ja mobiilialueella Suomi on edellä muita.
 First Space Auto kehittää tekoälyohjelmistoja maa-ajoneuvojen ja drone-lennokkien ohjaukseen. Työntekijöita on vain seitsemäntoista, mutta asiakkaiden joukossa on jo esimerkiksi Volkswagen ja saman konsernin Seat.
 Toimitusjohtajan mukaan Suomessa oli tarjolla avointa dataa kehitystyötä varten, toimiva ekosysteemi sekä luminen maasto, jonka avulla koneita ohjaavan järjestelmän tarkkuutta voidaan kehittää.
 Sekin painoi vaa'assa, että Arshia Gratiot on entinen nokialainen.
 Keskuskauppakamarin kansainvälisten asioiden johtaja Timo Vuori Toni Määttä / Yle
 Kiinnostaako Suomen auto- ja meriklusteri brittifirmoja? – Jos brexit toteutuu, Britannia joutuu rakentamaan suhteet moneen suuntaan uudelleen. Muutaman vuoden ajan sieltä tulee katomaan yrityksiä, osaamista ja investointeja, arvioi Kauppakamarin kansainvälisten asioiden johtaja  Timo Vuori . Kun brittiyhtiöitä houkutellaan, Suomen etuna on it-alan ja esimerkiksi autoteollisuuden osaaminen. – Lisäksi meillä on meriklusteri, jonka ansiosta esimerkiksi Rolls Royce on jo satsannut tänne toimintojaan, Vuori sanoo. – Se kannattaa kuitenkin muistaa, että Suomessa on rajallisesti osaamista. Olemme myös kaukana EU:n ydinmarkkinoista.
 Mieluummin ei brexitiä
 Business Finland kertoi tällä viikolla, että Suomeen houkuteltiin viime vuonna noin 270 uutta yhtiötä. Britanniasta yrityksiä tuli 69 kappaletta, mikä teki siitä jo toiseksi merkittävimmän lähtömaan.
 Eniten uusia yhtiöitä, 77 kappaletta, tuli Ruotsista.
 Suurimmat toimialat olivat terveys- ja hyvinvointi sekä tieto- ja viestintäteknologia.
 Jos kova brexit toteutuu, ja brittiyhtiöt lähtevät suurin joukoin evakkoon, kääntyykö tilanne lopulta siunaukseksi Suomelle?
 Näin hyvin tarina tuskin päättyisi.
 Saksalaisen IWH instituutin mukaan  kova brexit uhkaa 600 000 työpaikkaa Britannian ulkopuolella. Saksan menetys olisi yli 100 000 työpaikaa ja Ranskan 50 000 työpaikkaa. Tuskin Suomikaan voittajiin kuuluisi.
 – Euroopalle ja myös Suomelle olisi ehdottomasti paras vaihtoehto, jos brexit peruuntuisi. Se olisi arvokkaampaa kuin se, että saamme ylimääräisiä investointeja Suomeen, uskoo Invest in Finlandin johtaja Antti Aumo.
 – Luotan sitä paitsi siihen, että Suomen vahvuudet houkuttavat yrityksiä ilman brexitiäkin.

Kolmasosa brittiyhtiöistä suunnittelee lähtöä, mutta minne? Suomellakin kampanja käynnissä


Summary: Kansainvälistä yhteistyötä puolustaneelle Saksan liittokanslerille osoitettiin seisaaltaan suosiota Münchenin turvallisuuskonferenssissa.

Kiinan pitäisi olla Yhdysvaltain, Venäjän ja Euroopan lisäksi mukana mahdollisissa uusissa aserajoitusneuvotteluissa, sanoo Saksan liittokansleri  Angela Merkel .
 Hän myönsi Münchenin turvallisuuskonferenssissa lauantaina asiaan liittyvän monia vaikeuksia, mutta silti olisi hyvä, että siihen suuntaan liikuttaisiin.
 Merkel myös totesi Venäjän rikkoneen jo pitkään keskimatkan ohjuksia koskevaa INF-sopimusta, josta sen allekirjoittajat Yhdysvallat ja Venäjä ovat nyt vetäytymässä.
 IISS-tutkimuslaitoksen mukaan INF-sopimus kieltäisi nykyisellään jopa 95 prosenttia Kiinan ballistisista ja risteilyohjuksista.
 Puheessaan Merkel myös kyseenalaisti Yhdysvaltain päätöksen vetäytyä Syyriasta. Eikö se juuri anna Venäjälle ja Iranille mahdollisuuksia lisätä vaikutusvaltaansa alueella, Merkel kysyi. Samalla hän myös puolusti Yhdysvaltain hylkäämää Iranin ydinohjelmasopimusta.
 Nord Streamia puolustamassa
 Kiisteltyä Nord Stream 2 -kaasuputkihanketta Venäjältä Saksaan Merkel joutui useaan otteeseen puolustamaan. Hän kertoi taanneensa Ukrainan presidentille  Petro Poroshenkolle , ettei Ukrainaa hylätä venäläisen kaasun kauttakulkumaana.
 Putkea vastustavaa Yhdysvaltoja Merkel muistutti siitä, että amerikkalainen kaasu pääsee kyllä kilpailemaan Euroopan markkinoille.
 Kauppapolitiikan osalta Merkel ihmetteli, miten Etelä-Carolinassa rakennettavat ja sieltä Kiinaan vietävät BMW-autot voivat olla uhka Yhdysvalloille.
 Viimeistä kauttaan Saksan johdossa olevaa Merkeliä on yleisesti pidetty johtavana monenkeskisen kansainvälisen järjestelmän tukijana. Hän puolusti yhteistyöhön ja neuvotteluihin perustuvaa lähestymistapaa myös Münchenissä ja sai turvallisuuskonferenssin yleisön osittamaan seisaaltaan suosiota.
 Münchenissä on myös tasavallan presidentti  Sauli Niinistö . Hän tapaa suomalaismediaa myöhemmin lauantaina.
 Aiheesta aiemmin:
 Kymmeniä presidenttejä ja pääministereitä kokoontuu Müncheniin – Viisi asiaa, jotka sinun täytyy tietää turvallisuuskonferenssista  15.2.109

Angela Merkel toivoo myös Kiinaa mukaan aserajoitusneuvotteluihin


Summary: Omasta jatkostaan puheenjohtajana Halla-aho aikoo kertoa vaalien jälkeen.  Hän sanoo olevansa valmis jatkamaan puheenjohtaja, jos puolueen etu sitä vaatii.

Perussuomalaisten puheenjohtajan  Jussi Halla-ahon  mukaan puolue on valmis hallitusyhteystöhön ensi vaalikaudella. TV1:n Ykkösaamussa vieraillut Halla-aho sanoo pitävänsä perussuomalaisten hallitukseen menoa “erittäin tärkeänä” päämääränä.
 Kokoomuksen, keskustan ja SDP:n haluttomuuden  tehdä hallitusyhteistyötä perussuomalaisten kanssa Halla-aho kuittaa vaalipuheina.
 – Uskoisin että nämä puheet on suunnattu omille epäröiville kannattajille, sellaisille jotka saattavat harkita perussuomalaisten äänestämistä. Viesti on, että älkää äänestäkö perussuomalaisia, koska heidän kanssaan ei kuitenkaan tehdä hallitusyhteistyötä.
 – En antaisi näille puheille paljon arvoa. Hallituskelpoisuus määräytyy viime kädessä vaalituloksen ja puolueiden ohjelmien mukaan, painottaa Halla-aho.
 Vaalit määrittävät puheenjohtajuuden jatkon
 Tavoitteekseen tulevissa vaaleissa Halla-aho asettaa puolueen kannatuksen nousun puheenjohtajuuskautensa alun noin 9,6 prosentin galluplukemista.
 – Olen asettanut itselleni henkilökohtaisesti sellaisen mittatikun, että kannatuksemme täytyy siitä kasvaa ja kansanedustajiemme määrän täytyy kasvaa tuosta, tai muuten en koe onnistuneeni tehtävässäni.
 Omista jatkoaikeistaan puheenjohtajana Halla-aho sanoo ilmoittavansa vasta vaalien jälkeen.
 – Katson että velvollisuuteni ja oikeuteni on toimia tässä tehtävässä niin kauan kuin siitä on puolueelle ja sen menestykselle etua.
 –Jos näyttää selvältä, että puheenjohtajuuteni ei tuo puolueelle lisäarvoa ja edistä sen menestystä, niin silloin teen hyvin nopeasti johtopäätökseni. Hyvään johtajuuteen kuuluu myös se, että ymmärtää milloin parasta ennen -päiväys on mennyt, sanoo Halla-aho.
 Halla-aho: "Moraalinen mädännäisyys poistunut puolueesta"
 Perussuomalaisten Halla-aho arvioi olevan nyt “paremmassa jamassa” kuin edellisen puheenjohtajan kaudella.
 Puolueella ei ole hätää siinäkään tapauksessa että puheenjohtaja vaihtuisi, koska puolueen sisällä on nyt "suuri yksituumaisuus", sanoo Halla-aho.
 – Enää en ole puolueen tulevaisuudesta lainkaan huolissani. Uskoisin että useimmat perussuomalaiset kokevat, että moraalinen mädännäisyys ja korruptio poistuivat tästä puolueesta vuonna 2017. Samoin poistui myös pyrkyryys ja henkilökohtainen eduntavoittelu.
 "Ei lisää hoitajia Filippiineiltä"
 Halla-aho ei lämpene  ulkoministeri Timo Soinin ehdotukselle tuoda lisää hoitajia Filippiineiltä Suomeen . Soinin mukaan tämä voisi olla yksi ratkaisu hoitajapulaan.
 Halla-ahon mukaan on erittäin kyseenlaista yrittää ratkaista hoitajongelma tuomalla maahan halpatyövoimaa.
 – Eihän filippiiniläinen hoitaja tule yhtään sen pienemmällä palkalla toimeen Suomessa kuin suomalainenkaan hoitaja. Halpa työvoima myös pitää palkkoja matalalla näillä aloilla ja se on halpatyövoiman tarkoituskin, sanoo Halla-aho.

Halla-aho tähtää hallitusvastuuseen - "Erittäin tärkeää että perussuomalaiset ovat mukana hallituksessa”


Summary: Aurinkoisessa säässä voi nähdä myös  ensimmäisiä Suomessa käväiseviä muuttolintuja.

Lauha sää jatkuu ja lämpötila voi kohota jopa +5 asteeseen.
 Ylen meteorologi huomauttaa kuitenkin kauniista ulkoilusäästä nauttivia varomaan liukkaita jalkakäytäviä maan länsi- ja eteläosassa Twitterissä.
 – Yöllä on monin paikoin lämpötila laskenut pakkasen puolelle ja kun nyt päivällä lämpenee, niin paksun jään päälle sulaa vettä. Niissä paikoin on todella liukasta, kertoo meteorologi  Joonas Koskela .
 – Kun lähtee ulos, kannattaa todella varoa.
 Lauantai on melko tuulinen päivä koko maassa. Illalla Lapissa satelee lunta vielä lisää. Maan pohjoisosassa puuskatuulet voivat yltyä jopa myrskylukemiin.
 Tuntureilla tuuli voi haitata hiihtäjiä ja laskettelijoita ja joissakin hiihtokeskuksissa tuuli voi häiritä hiihtohissien toimintaa, arvioi Ilmatieteen laitoksen päivystävä meteorologi STT:lle.
 Sunnuntaille on luvassa myös upeaa ulkoilukeliä koko maahan, ja aurinko paistaa. Pohjoistuuli on edelleen voimakasta maan itä- ja pohjoisosassa.
 Ensimmäiset muuttolinnut ovat jo vierailleet
 Lintuharrastajien  Birdlife Suomi kertoo, että ensimmäisiä muuttolintuja on tavattu jo vierailulla  Suomessa. Helmikuussa on tavattu muun muassa kiuruja ja merihanhia. Helmikuu on vielä muuten melko hiljaista lintuaikaa, vaikka esimerkiksi pöllöjen kevätsoidin on jo alkanut.
 Ainakin lintuharrastajien kevät on siis alkamassa.
 Lue lisää säästä:
 Yle sää

Nyt ulos aurinkoon, muista nastakengät jalkaan – Viikonlopuksi luvattu lauhaa ja tuulista, mutta liukasta keliä


Summary: Suurin osa alle 25-vuotiaista aikuisista jää kaikissa vaaleissa kotiin. Miten "passiivisuuden kierre" katkaistaan?

Tulevaisuus on nuorten, mutta sen suunnasta päättävät vanhat. Yli puolet nuorimmista äänestysikäisistä suomalaisista jättää kaikki vaalit väliin.
 Kuntavaaleissa nuorimman ikäluokan äänestysprosentti  jäi noin 30:een  ja viime eduskuntavaaleissakin 47 prosenttiin. Huonoin tilanne on eurovaaleissa, joissa uurnilla arvioidaan käyneen vain kymmenisen prosenttia 18–24-vuotiaista.
 Keski-ikäisten ja sitä vanhempien äänestysinto on kymmeniä prosenttiyksikköjä korkeampi.
 – Tämä on ongelma koko nuoren sukupolven ja koko demokratian jatkuvuudenkin kannalta, sanoo osallisuusasiantuntija Virva Viljanen nuorisojärjestö Allianssista.
 Hänen mukaansa puolueet toimivat vaarallisen lyhytnäköisesti, jos ne keskittävät kampanjansa sinne, missä aita on matalin. Suurten ikäluokkien koko ja äänestysvarmuus kun houkuttelevat satsaamaan vaalieurot näihin ikäryhmiin nuorten kustannuksella.
 – Puolueet eivät saisi olla näin lyhytkatseisia. Niiden on mietittävä, mikä on puolueen tukevaisuus ja niillä on myös demokratian jatkuvuuden vastuu. Ymmärrän, että nuoret voivat tuntua hankalilta tavoittaa ja vaativat puolueilta enemmän uudistumista, haastaa asiantuntija Virva Viljanen.
 Vihreillä eniten nuoria tukijoita, demareilla vähiten
 Puolueiden välillä on jonkin verran eroa siinä, kuinka paljon ne puhuttelevat nuoria.
 Yle alkoi vuoden alussa raportoida puoluekannatusmittauksensa yhteydessä myös  puolueiden kannattajakunnan karkean ikäjakauman . Jakauma on suuntaa antava ja otoskoosta johtuen luotettavampi suurten puolueiden osalta.
 Kaikkien puolueiden kannattajakunnassa alle 35-vuotiaita on joka tapauksessa selvä vähemmistö, mikä toki johtuu myös väestön ikärakenteesta.
 Tuoreimmassa mittauksessa vihreillä oli suurin osuus alle 35-vuotiaita kannattajia – yli 40 prosenttia. Seuraavina tulivat perussuomalaiset, vasemmistoliitto ja kokoomus.
 SDP:n kannattajista alle kolmevitosia on vain noin joka kymmenes.
 – Tämä on selkeästi haaste. Meidän omat tutkimukset näyttävät hiukan parempia lukuja, mutta joka tapauksessa paljon on työtä tehtävissä, toteaa SDP:n puoluesihteeri Antton Rönnholm.
 SDP:n puoluesihteeri Antton Rönnholm. Pekka Tynell / Yle
 Pitäisikö äänestysikää laskea?
 Keskusta korostaa mielellään, että sen nuorisojärjestö on Suomen suurin. Puolueen kannattajista alle 35-vuotiaita on Ylen tammikuun kyselyn mukaan noin viidennes.
 – Kyllähän se saisi korkeampi luku totta kai olla, toteaa keskustan varapuheenjohtaja Katri Kulmuni.
 Keskustan puoluehallitus linjasi viime syksynä, että äänestysikäraja pitäisi Suomessa laskea 16 vuoteen.
 – Juuri sen takia, että me ollaan huolissamme nuorten osallisuudesta, Katri Kulmuni perustelee.
 Keskustan varapuheenjohtaja Katri Kulmuni. Perttu Ruokangas / Yle
 Osallisuusasiantuntija Virva Viljanen kannattaa hänkin äänestysiän laskemista. Hänen mielestään 16-vuotiaille tulisi sallia myös kansalaisaloitteiden allekirjoittaminen.
 – Jos nuorta kiinnostaa joku yksittäinen yhteiskunnallinen teema, niin hän pääsisi vaikuttamaan juuri siihen, Viljanen sanoo.
 Äänestysikärajan lasku nousee ideana aika ajoin, mutta suurin osa puolueista ei ajatukselle lämpene. Esimerkiksi demarit katsovat, että tuloksena voisi olla nuorten ikäluokkien entistäkin surullisempi äänestysprosentti. Ongelma on syvemmällä.
 – Jos ihminen ei koe, että äänestämisellä on merkitystä, jos hän ei ole oppinut sitä tekemään, eikä häntä ole siihen kannustettu joko kotona tai koulussa, niin se ei tapahdu yhtään sen todennäköisemmin 16-vuotiaana kuin 18-vuotiaana, puoluesihteeri Antton Rönnholm sanoo.
 Näillä keinoilla nuoret mukaan ja uurnille
 Niin asiantuntijat kuin puolueetkin myöntävät nuorten poliittisen passiivisuuden pulmaksi, johon tarvitaan useita lääkkeitä.
 Osallisuuden asiantuntija Virva Viljanen nuorisoalan kattojärjestöstä Allianssista sanoo, että puolueiden olisi ensinnäkin nostettava omia nuoria poliitikkojaan näkyviin vastuutehtäviin – vaikkapa hallitusneuvotteluihin – entistä järjestelmällisemmin.
 – Sillä miksi nuoret kiinnostuisivat puolueista, jos nuoria ei niissä näy?
 Toiseksi nuorelle äänestäjäkunnalle pitää puhua siellä missä he ovat ja kielellä, jonka he ymmärtävät.
 – Torikahvit ja facebook eivät oikeasti tavoita nuoria. Puolueiden on haettava aktiivisesti uusia kanavia esimerkiksi somessa ja kokeiltava, mikä toimii.
 Mutta oleellisinta on sittenkin se, mistä poliitikot puhuvat.
 Viljasen mukaan tänä keväänä yhteiskunnallinen keskustelu pursuaa teemoja, joiden avulla nuorten osallistaminen on poliitikoille mahdollista.
 – Heille pitää tarjota selkeitä vaihtoehtoja, ymmärrettävällä kielellä. Tarttua kiinnostaviin aiheisiin: nuorten syrjäytymiseen, koulutusmahdollisuuksiin, ilmastonmuutokseen ja sitten kampanjoida niissä kanavissa jotka todella tavoittavat nuoret.
 Viljanen toteaa, että myös koululaitoksen ja median on skarpattava tekemistään, jos nuoret näyttävät jäävän demokratian sivustakatsojiksi.
 – Esimerkiksi vaalikoneilla on nuorille ikäryhmille muita suurempi merkitys.
 Nuorten osallisuus on koko yhteiskunnan asia
 Kauhukuvana on passiivisuuden kierre.
 Kun nuoret eivät äänestä, eduskunta ja kunnanvaltuustot pysyvät tukevasti keski-ikäisinä, mikä etäännyttää nuoria lisää. Jos puolueet näkevät, että nuorten ääniä on vain vähän liikkeellä, houkutus kasvaa panostaa vain aktiivisempiin, eli vanhempiin ikäryhmiin.
 Vaikeuskerrointa lisää se, ettei nuori ikäluokka ole yhtenäinen joukko, vaan halukkuus ja kyky poliittiseen osallistumiseen riippuvat muun muassa vanhempien sosioekonomisesta asemasta. Passiivisuus periytyy.
 Niin SDP:n Antton Rönnholm kuin keskustan Katri Kulmunikin vakuuttavat omien puolueidensa tekevän parhaansa nuorten äänestäjien tavoittelussa.
 – Mikä tahansa fiksun putiikin – oli sitten puolue tai vaikka elinkeinoelämän puolella – täytyy satsata myös siihen, että myös tulevaisuudessa on ihmisiä jotka on kiinnostuneita ja osallistuu. Se on tulevaisuusinvestointi, Rönnholm sanoo.
 – Me kaikki olemme riippuvaisia siitä, että tulevat sukupolvet ottavat myös vastuuta ja osaa yhteiskuntaan, Kulmuni säestää.

Nuorisoasiantuntija varoittaa puolueita: Torikahvit ja facebook eivät saa nuoria äänestämään – Pelissä on demokratian tulevaisuus


Summary: EU:lla on entuudestaan yli sata delegaatiota ja toimistoa ympäri maailman.

Euroopan parlamentti haluaa kasvattaa diplomaattista jalanjälkeään.
 Verkkolehti Politicon mukaan  parlamentti aikoo perustaa edustajistot New Yorkiin, Etiopiaan ja Indonesiaan. Politicon perustaa tietonsa kahden nimettömän lähteen haastatteluun ja asiaa koskevaan muistioon.
 Euroopan parlamentin virkamiehiä tullaan lehden mukaan lähettämään Kaakkois-Aasian yhteistyöjärjestö Aseanin päämajaan Indonesian Jakartalle, Afrikan unionin edustustoon Etiopian Addis Abebaan ja YK:n päämajaan New Yorkiin.
 Uusiin tehtäviin lähteen verrattain vähän työntekijöitä, 2–4 asemapaikkaa kohdin, Politico raportoi.
 Euroopan unionilla on jo entuudestaan noin 140 delegaatiota ja toimistoa ympäri maailman. EU:n ulkosuhteita hoitaa vuonna 2009 perustettu Euroopan ulkosuhdehallinto, jolla on oma korkea edustaja. Virkaa on hoitanut vuodesta 2014 lähtien Italian entinen ulkoministeri  Frederica Mogherini .
 Lisää diplomatiaa
 Politicon mukaan henkilöstön lähettäminen ulkomaille on osa Euroopan parlamentin pääsihteerin  Klaus Wellen  luomaa kehittämissuunnitelmaa. Lehti kertoo saaneensa haltuunsa Wellen kirjoittaman luottamuksellisen muistion.
 Sen mukaan suunnitelmalla pyritään "vahvistamaan parlamentin aktiivisuutta ja diplomaattista läsnäoloa maailmassa".
 Nyt kaavailtu virkamiesyhteyksin avaaminen ennustaa suorien yhteyksin kasvua myös päättäjien tasolla. Valtioiden tasolla kokemukset parlamenttien välisestä – virkamiesportaan ohittavasta – kanssakäymisestä ovat ristiriitaisia.
 Takavuosina esimerkiksi Kanadan ranskalaisalueille vierailleet europarlamentaarikot sanoivat tukevansa Quebecin itsenäistymistä, mikä aiheutti kansainvälistä hämmennystä.
 Lue lisää:
 Euroopan parlamentti – Pimeyden ytimessä

Politico: Europan parlamentti kaavailee uusien toimistojen avaamista New Yorkiin, Etiopiaan ja Indonesiaan


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Yhdysvaltojen joukkoampumisessa kuoli viisi, myös poliiseja loukkaantui
 Yhdysvalloissa Illinoisin Auroran kaupungissa  viisi ihmistä kuoli joukkoampumisessa  perjantaina iltapäivällä paikallista aikaa. Lisäksi ampumisessa haavoittui useita, heidän joukossaan viisi poliisia. Ampuminen tapahtui teollisuusalueella noin 65 kilometriä Chicagon keskustasta länteen. Ampuja on tunnistettu 45-vuotiaaksi mieheksi, joka työskenteli alueella aiemmin. Hän kuoli poliisin luoteihin. Ampujan motiivista ei ole vielä mitään tietoa.
 Päiväkodeissa hoitajapulaa ja työntekijöiden uupumista
 Linus Hoffman / Yle
 Hoitajia on lasten lukumäärään nähden liian vähän pitkin päivää, vaikka laki määrää suhdeluvun tarkasti. Puuttuvia hoitajia ei sijaisteta. Vanhemmille koko totuutta päiväkodin tapahtumista ei aina kerrota, koska heitä ei haluta huolestuttaa.  Näin kertovat eri päiväkodeissa työskentelevät lastenhoitajat Ylelle . Päiväkotien hoitajapula ja työntekijöiden uupuminen ovat maanlaajuinen ilmiö.
 Turistikaupungit lisäisivät vastatoimia Airbnb:lle
 Pariisissa Airbnb-asuntoja on ollut viime aikoina tarjolla noin 60 000 Airbnb-asuntoa.  AOP
 Airbnb:tä arvostellaan turistikaupungeissa vuokrien noususta ja lomalaisten aiheuttamasta metelöinnistä asuintalossa. Esimerkiksi Amsterdam, Barcelona ja Pariisi  pyrkivät rajoittamaan lyhytaikaista vuokrausta  ja lisäämään valvontaa. Suitsiminen on kuitenkin vaikeaa. EU-komissiota arvostellaan liian hölläkätisestä suhtautumisesta Airbnb:hen ja muihin majoitusta välittäviin jakamistalouden palveluihin.
 Löydä uusi lempipodcastisi Ylen suosituksista
 Yle / Uutisgrafiikka
 Miltä värit kuulostavat? Miten  Janelle Monáen  kappale  So Afraid  syntyi? Ja miten se ensimmäinen maailmansota nyt oikein menikään? Kokosimme podcasteista, jotka vastaavat näihin ja moniin muihin kysymyksiin.  Listalta löytyy kuunneltavaa niin podcast-noviiseille kuin heavyusereille .
 Aurinkoa ja lämpöä, Lappiin lunta
 Yle
 Sää jatkuu aurinkoisena ja poutaisena suuressa osassa maata, kertoo Ylen meteorologi  Joonas Koskela . Lappiin tulee lumisateita. Päivällä lämpötila on etelässä nollan ja kuuden plusasteen välillä, pohjoisessa on vain hieman viileämpää. Pohjois-Pohjanmaan ja Kainuun maakunnissa sekä Etelä-Lapissa tuuli on voimakasta illalla. Myös merellä on voimassa kovan tuulen varoituksia. Ajokeli muuttuu huonoksi aamuyöstä alkaen Keski-Lapissa ja Pohjois-Lapissa sekä Sallassa lumisateen vuoksi.
 Lue lisää säästä  Ylen sääsivuilta .

Herätys: Viisi kuoli joukkoampumisessa Yhdysvalloissa, päiväkotien työntekijät uupuvat, turistikaupungit rajoittaisivat Airbnb:ta, sää pysyy aurinkoisena ja lämpimänä


Summary: Andrés Manuel López Obrador julkisti rakennus- ja koulutushankkeita maan tunnetuimman huumerikollisen kannatusalueella.

Meksikon presidentti  Andrés Manuel López Obrador  vieraili perjantaina huumepomo  Joaquin "El Chapo" Guzmanin  synnyinseudulla maan pohjoisosassa.
 – Meidän täytyy etsiä sovintoa, meidän täytyy löytää rauha, Badiraguaton pikkukaupungissa puhunut López Obrador sanoi.
 Samalla presidentti julisti suunnitelman uuden valtatien ja yliopiston rakentamiseksi kaupunkiin.
 Vierailu tapahtui vain muutama päivä sen jälkeen, kun  Guzman todettiin Yhdysvalloissa syylliseksi  lukuisiin huumausaine- ja väkivaltarikoksiin.
 Sinaloan maakunnassa sijaitsevassa Badiraguatossa 70 prosenttia väestöstä elää alle köyhyysrajan. Se on samalla yksi Guzmanin tukialueista, josta löytyy myös ymmärrystä tuomitulle huumerikolliselle.
 EL Chapon mukaan nimettyyn ravintolaan perjantaina syömään tullut paikallinen asukas  Jose Carrillo  toivoi, että maan hallitus heräisi vihdoin alueen ongelmiin.
 – Guzman auttoi paljon kaupunkia. Nyt kun hän ei ole enää täällä, täytyy toivoa, että valtio reagoi, Carrillo kertoi uutistoimisto Reutersille.

Meksikon presidentti vieraili huumeparoni El Chapon kotikonnuilla hieromassa sopua


Summary: Lääkäri neuvoi vaikean aivovamman saanutta Janina Tiihosta lopettamaan ratsastamisen. Tiihonen osti oman hevosen. Ratsastusterapia on hiljattain hyväksytty itsenäiseksi kuntoutusmuodoksi.

Janina Tiihonen  pukee Poitsu-hevoselleen ruudullisen loimen selkään ja antaa sille herkkupalan. Sitten hän taluttaa hevosen ulos neljän muun hevosen seuraksi.
 Nuori nainen nostaa säkkeihin jaetut heinäpaalit yksi kerrallaan aitauksiin, jokaiselle hevoselle omansa. Aivovamma ja kahden aivoverenvuodon aiheuttamat vauriot eivät näy ulospäin, mutta Tiihonen tuntee ne joka päivä.
 – Vartaloni oikea puoli on vasenta heikompi eivätkä refleksit toimi. Olen oikeakätinen, joten jouduin opettelemaan uudestaan kirjoittamaan. Myös kävely oli vaikeaa ja vaati opettelua, Tiihonen kertoo.
 Ei uskoisi, että Tiihosen elämän muuttaneesta onnettomuudesta on aikaa alle vuosi.
 Jouduin opettelemaan uudestaan kirjoittamaan.  Janina Tiihonen
 Se oli ihan tavallinen talvi-ilta. 21-vuotias Janina Tiihonen oli aloittanut hiljattain sähköasentajan työn Loviisassa ja palaamassa sinne kotipaikkakunnaltaan Pyhtäältä.
 Viimeiset muistikuvat ovat hetkestä, kun hän ajoi rampilta moottoritielle.
 – Lähtiessä olo oli aivan hyvä ja normaali, mutta huono olo iski kesken matkan. Olin ohjaamassa autoa tien sivuun, kun perääni ajoi täysperävaunullinen rekka ja elämäni romuttui, kertoo Tiihonen.
 Loviisan itäisen ja läntisen liittymän välillä, Helsingin suuntaan menevillä kaistoilla tapahtui onnettomuus, jossa rekka ja henkilöauto törmäsivät. Yksi loukkaantui vakavasti – hän oli Janina Tiihonen.
 Kooma
 Hälytys onnettomuudesta tuli Itä-Uudenmaan pelastuslaitokselle. Hätäkeskukseen ilmoitettiin, että henkilöautossa olleen ihmisen epäiltiin olevan kuollut. Autosta löytynyt nuori nainen oli kuitenkin hengissä.
 – Minulle kerrottiin myöhemmin, että olin pystynyt välillä vastaamaan ensihoitajien kysymyksiin ja välillä menettänyt tajuntani. Puheeni oli ollut sekavaa.
 Palokunta leikkasi Tiihosen ulos autosta, minkä jälkeen hänet kiidätettiin Töölön sairaalaan Helsinkiin. Sairaalassa todettiin laaja-alainen aivoverenvuoto. Tiihonen vajosi koomaan.
 Kiira Ikävalko
 Lääkärit miettivät leikkausta, mutta aivojen turvotus saatiin laskemaan lääkityksellä.
 Viikon kuluttua hänet siirrettiin hoitoon Kymenlaakson keskussairaalaan Kotkaan.
 – Olin neljä päivää koomassa ja jatkuvassa tarkkailussa. En muista onnettomuutta seuranneesta kuukaudesta juuri mitään, Tiihonen muistelee.
 Perhe ja poikaystävä kävivät päivittäin sairaalassa. Tiihonen muistaa, kun poikaystävä näytti sairaalassa valokuvaa onnettomuusautosta.
 – Kuvittelin autoni saaneen korjattavissa olevia vaurioita. Tajusin vasta kuvan nähtyäni kuinka pahasti oli käynyt.
 Olin huonommassa kunnossa kuin 90-vuotias isomummoni.  Janina Tiihonen
 Kun Tiihonen pääsi kotiin, hän ei juuri muuta jaksanut kuin nukkua ja ottaa lääkkeensä.
 – Saatoin herätä ja olla valveilla viisi minuuttia. Sitten nukahdin uudestaan. Olin huonommassa kunnossa kuin 90-vuotias isomummoni.
 Tiihonen ei vielä silloin tiennyt, että valtava väsymys ja aloitekyvyn puute kuuluvat aivovamman jälkioireisiin. Potilas voi nukkua jopa 20 tuntia vuorokaudessa. Tiihonen ahdistui ja masentui siitä, ettei jaksanut tehdä mitään. Hän alkoi miettiä, miten pääsisi uudestaan elämänsyrjään kiinni.
 – Silloin heräsi ajatus omasta hevosesta. Minulla oli 13 vuoden ratsastustausta, mutta en ollut ratsastanut pariin vuoteen. Tuntui luontevalta palata tutun harrastuksen pariin.
 Poitsu
 Hän päätti ostaa hevosen, koska halusi luoda siteen omaan eläimeen. Oman hevosen kanssa voisi viettää aikaa rajattomasti, mikä ei tuntihevosella olisi mahdollista.
 Lääkärit eivät innostuneet ideasta, koska ratsastusharrastuksessa on niin suuri loukkaantumisriski. Tiihosen aivot eivät välttämättä kestäisi enää uutta iskua. Hän oli kuitenkin päätöksensä tehnyt.
 – Hevoset ovat minulle todella tärkeitä. En keksinyt mitään muuta keinoa päästä eteenpäin.
 Kiira Ikävalko / Yle
 Tarkoituksena oli löytää helppo, pitkälle koulutettu ratsu. Löytyikin jotain ihan muuta: Pinkun Poika eli Poitsu. Poitsu oli 8-vuotias suomenhevonen. Jo kuusi aiempaa omistajaa oli yrittänyt kouluttaa siitä ravuria, siinä kuitenkaan onnistumatta.
 – Rakastuin siihen heti, kun näin sen.
 Tiihonen sai lääkäriltä luvan ajaa lyhyitä matkoja autolla silloin, kun tunsi olonsa hyväksi. Hän alkoi käydä ratsastamassa voimiensa mukaan. Ongelmia aiheutti etenkin heikentynyt tasapaino. Huonompina päivinä valmentaja ja ystävä auttoivat.
 – Ero entiseen oli tosi kova. Ratsastaminen ei tuntunut vaikeammalta, mutta taso oli laskenut tosi paljon. En voinut enää tehdä hevosella kovin hankalia tehtäviä.
 Ero entiseen oli tosi kova.  Janina Tiihonen
 Tiihonen kävi myös kuntoutuksessa, jossa hän joutui tekemään erilaisia aivoharjoituksia. Oli muistitehtäviä ja pisteiden yhdistelyä, joiden oli tarkoitus parantaa hahmotuskykyä. Tiihonen sai huonompia tuloksia kuin alakouluikäiset.
 Poitsulle Tiihosen oli helppo puhua, koska se vain oli ja kuunteli. Siitä tuli syy, miksi nousta aamuisin. Poitsu tarvitsi häntä.
 – Se on ihan kuin enkeli, joka on tullut pelastamaan ja nostamaan minut kaikesta siitä masennuksesta.
 Tiihonen kertoo, että lääkärikin huomasi hevosen olevan hyväksi hänen mielenterveydelleen.
 Sitten Tiihonen putosi Poitsun selästä.
 Kiira Ikävalko
 Poitsu ei noussut laukkaan. Tiihonen oli ratsastamassa kotitallin lähistöllä Pyhtäällä ja yritti, mutta ei onnistunut. Eteen tuli kurvi, Tiihosen tasapaino petti ja hän lensi hevosen selästä. Tiihonen uskoo, että putoaminen johtui aivovammasta.
 – Minulla on sen takia tosi heikko tasapaino. Jos kävelen lujaa, saatan mennä kumoon. Tasapainoni ei olisi siinä tilanteessa pettänyt, ellei minulla olisi ollut aivovammaa.
 Tallilla mukana ollut kaveri soitti paikalle ambulanssin. Sairaalassa selvisi, että Tiihonen oli saanut uuden aivoverenvuodon. Auto-onnettomuudesta oli kulunut vasta puoli vuotta aikaa.
 Olivatko lääkärit olleet sittenkin oikeassa varoittaessaan ratsastuksen riskeistä?
 Posliinivaasi
 Neurokirurgian emeritusprofessori  Juha Öhman  vertaa aivovamman vaurioittamia aivoja hauraaseen astiaan.
 – Aivot ovat jo kärsineet vamman ja toipuneet jonkin verran. Ne ovat siinä vaiheessa kuin kiinalainen posliinivaasi, joka menee napsauksesta rikki, Öhman toteaa.
 Toistuvat iskut päähän aiheuttavat rappeuman, joka etenee samalla tavalla kuin Alzheimerin taudissa.  Juha Öhman
 Aivovamman ennuste on sitä huonompi, mitä useamman tärskyn aivot saavat. Kun niitä tulee tarpeeksi monta, aivot eivät välttämättä toivu enää lainkaan. Tilan nimi on krooninen traumaattinen enkefalopatia. Se on kuitenkin harvinainen.
 – Toistuvat iskut päähän aiheuttavat rappeuman, joka etenee samalla tavalla kuin Alzheimerin taudissa. Tajunnanmenetystäkään ei tarvita. Loppujen lopuksi potilas voi olla aivan pois tästä maailmasta.
 Öhmanin mukaan ratsastus on aivovammojen kannalta vaarallisempi laji kuin moottoriurheilu tai alppihiihto. Janina Tiihoselle toinen aivoverenvuoto aiheutti lisää surkastumaa ja aivoruhjeita.
 – Minua harmitti todella paljon, kun toipumiseen tuli iso takapakki.
 Hän oli viikon sairaalassa. Jo kotimatkalla hänen oli päästävä käymään Poitsun luona.
 Lupa ratsastaa
 Vaikka Tiihonen jatkoi tallilla käymistä, hän ei noussut Poitsun selkään moneen kuukauteen.
 – Joulukuussa kävin Töölössä kuvauksissa. Niissä selvisi, ettei aivoilla ollut hätää. Sen jälkeen uskalsin aloittaa ratsastuksen uudelleen.
 Myös kuntoutus jatkui. Osa lääkäreistä on edelleen varoitellut ratsastuksen vaaroista, mutta Tiihonen on aloittanut hiljattain ratsastusterapian koulutetun ohjaajan ja hevosen kanssa.
 – Neurologi suositteli minulle ratsastusterapiaa nähtyään Poitsun virkistävän vaikutuksen mielelleni. Ratsastus tekee hyvää myös tasapainolle sekä liikkuvuudelle, Tiihonen kertoo.
 Hän on hyvillään siitä, että hänen hoitava lääkärinsä on näyttänyt ratsastukselle vihreää valoa myös vapaa-ajalla.
 – Olemme hänen kanssaan samoilla linjoilla siitä, ettei vamman jälkeen pidä lopettaa elämistä. Jos jotain käy, niin sitten käy. En osaa pelätä.
 Kiira Ikävalko / Yle
 Ratsastusterapia hyväksyttiin vuoden alussa itsenäiseksi terapiamuodoksi osana Kelan vaativaa lääkinnällistä kuntoutusta. Suomen Ratsastusterapeutit ry arvioi, että esimerkiksi lääkärien tietämyksessä on kuitenkin vielä parannettavaa.
 – Voi olla, että lääkärit eivät vielä tunne kaikkia vaikutusmekanismeja. Tämä on asia, josta ratsastusyhdistys voi ottaa koppia ja kaivella näyttöä esiin, sanoo yhdistyksen puheenjohtaja  Sanna Mattila-Rautiainen .
 Terapia perustuu aivojen uudelleenkoulutukseen. Jos jokin kehon toiminto on puutteellinen, se voidaan opettaa toiselle aivojen osalle. Mattila-Rautiaisen mukaan ratsastusterapiasta voi saada apua esimerkiksi heikentyneeseen tasapainoon.
 – Hevonen tuottaa liikkuessaan sensorisia ärsykkeitä, jotka lisäävät ratsastajan balanssia omasta kehossaan. On tutkimuksia, joiden mukaan jo kahdeksan minuutin ratsastusterapia saa aikaan oikeanlaisia muutoksia.
 Perhe, ystävät ja poikaystävä tukevat ja auttavat Tiihosta hevosen hoidossa ja ratsastamisessa. Jos Tiihonen on tallilla yksin, hän ei yleensä ratsasta.
 – Jos kävisi jotain, en pystyisi soittamaan apua. Jos minulla ei ole seuraa, juoksutan hevosta tai menen sen kanssa kävelylle.
 Hyvinä päivinä vammaa ei huomaa
 Tiihonen kokee vointinsa kohentuneen hiljalleen. Hän nukkuu enää 12-14 tunnin yöunia, ja toimintaterapiassa hän on saanut tehtävistä jo ikäistensä tasoisia pisteitä.
 – Kun on hyvä olo ja saa levättyä, aivovammaa ei huomaa. Jos teen päivän aikana liikaa, tulee takapakkia.
 Huonoina päivinä heikotus iskee edelleen helposti ja voi johtaa jopa oksenteluun. Huonoa päivää edeltää usein hyvä päivä, joka voi olla petollinen.
 – Silloin näen kavereita, voin mennä siitä tallille ja sen jälkeen ruokakauppaan. Sillä hetkellä tuntuu, että jaksan ihan hyvin. Seuraava päivä menee kuitenkin huonovointisena ja nukkuessa.
 En ole kertaakaan katunut päätöstäni ostaa Poitsu.  Janina Tiihonen
 Välillä huono olo on vienyt Tiihosen sairaalaan asti. Korvan tinnitus on oire, joka ei todennäköisesti poistu koskaan. Tallilla käynti ja Poitsun tapaaminen ovat edelleen se, mistä Tiihonen nauttii eniten.
 – En ole kertaakaan katunut päätöstäni ostaa Poitsu. En edes selästä tippumisen jälkeen. Oloni on turvallinen Poitsun kanssa. Sitä paitsi onnettomuuksia voi sattua missä vain, kotonakin.
 Tiihonen on ollut sairauslomalla lähes vuoden. Hän toivoo, että pääsee vielä takaisin työelämään. Toinen haave liittyy hevosiin. Hän haluaisi ratsastaa Poitsun kanssa kilpailuissa.
 Vaikkapa Suomenratsujen kuninkaallisissa Ypäjällä.

21-vuotias sai aivoverenvuodon kolarissa, toisen pudottuaan hevosen selästä – ja nousi uudestaan ratsaille: "Ei pidä lopettaa elämistä"


Summary: Kokosimme listan, jolta löytyy kuunneltavaa niin podcast-noviiseille kuin heavyusereille.

Miltä värit kuulostavat? Miten  Janelle Monáen  kappale  So Afraid  syntyi? Ja miten se ensimmäinen maailmansota nyt oikein menikään? Niin ja pitikö meidän pelätä, että robotit vievät kaikkien työt? Entä oletko aina halunnut tietää enemmän hongkongilaisesta pehmopornosta, mutta et ole kehdannut googlata?
 Näihin kaikkiin kysymyksiin ja aika moniin muihinkin löytyy vastauksia podcasteista. Helpottaaksemme valinnan vaikeutta kokosimme listan mielenkiintoisista podcasteista. Tästä listasta pitäisi löytyä jokaiselle jotakin hiihtoladuille tai takkatulen ääreen.
 Huhuilua alakulttuurien hämäriltä sivukujilta
 Very Bad Words  ‣ Viihdyttävää pohdiskelua ja historiatietoa rumista sanoista. Suhteemme kiroiluun ja tabuluontoisiin sanoihin on hankala.
 Vepsän käsikirja liftareille  ‣ Moskovasta Mazar-i-Sharifiiin liftannut  Emma Vepsä  antaa ohjeita peukalokyytiläisille ja siinä sivussa kertoo tarinoita elämästä tien pientareella. Ei joutavaa hihittelyä.
 Outo laakso ( 1.kausi ,  2.kausi ) ‣ Ohjelma ruotii kauhukulttuuria kirjoista valkokankaalle. Miksi äitipahis on niin karmiva? Millaisin keinoin kauhuleffojen äänisuunnittelu kaivaa meistä reaktioita?
 Bergmanpodden  ‣ Ruotsalaiset kulttuuriasiantuntijat käyvät teos teokselta läpi  Ingmar Bergmanin  tuotantoa.
 Perttu Häkkinen  ‣ Täysin ainutlaatuisia jaksoja suomalaisen kulttuurin pimeältä puolelta. Äänessä virallisen yhteiskunnan ulkopuolella seilaavat hahmot ja marginaaliset ilmiöt.
 Äänessä naiset
 Himocast  ‣ Podcast varsinkin naisen halusta. Ujostelematonta keskustelua seksistä pohjaten omiin kokemuksiin ja tieteeseen. Iholta tuoksuu myös  Radio Regina , mutta sen tapauskertomukset ovat fantasioita.
 Bodies  ‣ Päiväkirjamaista kerrontaa ja raportointia erilaisista kehollisista ongelmista vahvasti naisten äänillä. Miksi seksi sattuu? Miksi imetys ei onnistu? Miksi osa lääketieteellisistä ongelmista on ratkaisematta sillä perusteella, että kyseessä on naistenvaiva?
 Backlund&Lange  ‣ Kaksi hauskaa ja fiksua naista keskustelee viikottain kevyistä ja vakavista aiheista. Vähän kuin olisi hauskojen ja fiksujen ystävien kanssa kahvilla. Hyviä leffa-, kirja-, tv-sarja- ja podcast-suosituksia myös.
 Kaverin puolesta kyselen -podcast on naiskuulijoiden suosiossa Yle kävi seuraamassa podcastin äänityksiä olohuoneen sohvalla.  Katso tv-uutisten juttu täältä.
 Kaverin puolesta kyselen  ‣ Nolojen tilanteiden naiset tarjoavat vertaistukea omien mokailujen aiheuttaman häpeän lieventämiseen.
 Norrena & Frantz  ‣ Svenska Ylen podcast rakkaudesta ja sen etsimisestä.
 Jyrki Lyytikkä / Yle
 Tosielämän rikostarinoita
 Caliphate  ‣ Tutkiva journalisti jäljittää Isisin kalifaatin sotureita ja uhreja, länsimaissa ja taistelukentillä.
 Death in Ice Valley  ‣ Mieti, jos  Kyllikki Saaren  murhatutkimus avattaisiin uudelleen ja selvityksiä seuraisi podcast. Tässä ohjelmassa Norjassa kuuluisa Isdalenin mysteeri saa kiehtovan käsittelyn.
 To hvite menn  ‣ “Kaksi valkoista miestä” vie kuulijansa Afrikkaan tutkimaan kuolemantuomion saaneiden norjalaismiesten tapausta. Miksi Kongon demokraattinen tasavalta vangitsi miehet? Ja millä asioilla he liikkuivat viidakossa?
 Dr. Death  ‣ Karmiva tositarina rikoskierteeseen ajautuneesta kirurgista on koukuttava kudelma kollegojen ja entisten potilaiden näkemyksiä “kuoleman tohtorista”.
 Chapo: Kingpin on Trial  ‣ Vice Newsin toimittaja lähtee Meksikoon selvittämään, minkälaisesta maailmasta pahamaineisen Sinaloan kartellin pomo  Joaquín Guzmán  nousi maailman suurimmaksi huumeiden salakuljettajaksi. Kuunneltavissa myös  espanjaksi .
 Jäljillä  ‣ True crimea suomeksi. Rikospodcastissa esimerkiksi selvittämättömiin henkirikoksiin ja katoamisiin eri puolelta maailmaa.
 Finlandsvenska krimpodden  ‣ Dramaattista äänikerrontaa, suomalaisia rikostapauksia jatkokertomuksina.
 Joskus totuus on tarua ihmeellisempää
 Heavyweight  ‣ Radiotoimittaja  Jonathan Goldstein  tarkastelee eri ihmisten elämän käännekohtia ja potee siinä sivussa eksistentiaalista kriisiä.
 Snap Judgment  ‣ Uskomattomia tarinoita eri puolilta maailmaa. Kertomuksia esimerkiksi siitä, miten chicagolaislehti paljasti kaupungin korruption perustamalla baarin tai kuinka lampeen uponnut salakuljettajien lentokone muutti kiipeilijäyhteisön elämän.
 Invisibilia  ‣ Kertomuksia siitä, miten ihmismielen oikut voivat ohjata elämän kulkua. Ja miten kuljettu polku voi vaikutta ihmisen mieleen.
 Freakonomics  ‣ Hauskasti taloustiedettä ja ihmistieteitä popularisoiva sarja, joka on eräänlainen talouden myytinmurtaja.
 Puhetta elämästä porukalla tai yksin
 David Tennant Does a Podcast With…  ‣ Brittien rakastama näyttelijä juttelee syvällisiä erilaisten kulttuuripersoonien kanssa, kuten nyt vaikkapa The Crownin  Olivia Colmanin  kanssa. Sympaattista ja intiimiä.
 Conan O'Brien Needs a Friend  ‣  Conan  puhuu vieraidensa kanssa noin tunnin eikä vain muutamaa minuuttia kuten tv:ssä. Spontaani sanailu ja kömpelöt mainosspiikit ovat fanille mannaa.
 Joe Rogan Experience  ‣ Pitkiä, siis todella pitkiä haastatteluita viihdetyöläisistä, tieteentekijöistä, aktivisteista, kaikesta. Juttu kulkee rönsyillen, eikä yllätyksiltä vältytä.
 Here's The Thing with Alec Baldwin  ‣ Näyttelijä  Alec Baldwin  esittelee haastattelijan taitojaan käydessään keskusteluja tunnettujen kulttuuri- ja mediapersoonien kanssa. Avointa palvontaa ja kiperiä kysymyksiä.
 Tape  ‣ Pitkiä henkilöhaastatteluita englanninkielisen podcast- ja radiomaailman tunnustetuimmista tekijöistä. Kuuntele esim.  Ira Glassin   jakso .
 On our time  ‣ Käsittämättömän hyviä ja syviäkin keskusteluja häpeilemättömän akateemisesti ja filosofisesti, mutta niin hyvien asiantuntijoiden kanssa, että vetää mukaansa.
 Sivumennen  ‣ Perusteellisia ja hauskoja keskusteluja kirjoista, kirjallisuudesta ja elämästä.
 No Such Thing as A Fish  ‣ Huippusuositusta QI-paneelishowsta spinnannut podcast nostaa esille viikon mielenkiintoisimmat faktat.
 Tommi Liimatta  ‣ Viimeisin jakso on neljän vuoden takaa, mutta näitä Liimatan yksipuheluita voi surutta kuunnella myös tänään.
 Jyrki Lyytikkä / Yle
 Maisemia ihmiskunnan peruutuspeilistä
 Intrigue: The Ratline  ‣ Kuinka syyllinen hirmutöihin oli natsipuolueen korkea-arvoinen jäsen? Poika väittää yhtä, BBC:n toimittajan tutkimustulokset toista. Sarjassa riittää käänteitä kuin  John Le Carren  romaanissa.
 Stuff You Missed in History Class  ‣ Vähän tunnettuja tositarinoita menneiltä ajoilta. Unohdettuja naissankareita, tieteen outoja saavutuksia, historian käännekohtien kääntöpuolia.
 Hardcore History  ‣ "Jos historiantunnit koulussa olisivat olleet näin mielenkiintoisia, arvosanani olisivat olleet paljon parempia." Tooooooodella pitkiä ja yksityiskohtaisia sarjoja aiheista kuten ensimmäinen maailmansota tai  Tsingis-kaanin  maailmanvalloitus.
 You Must Remember This  ‣ Jos Hollywoodin kulta-aika kiinnostaa yhtään, tämä on ehdoton suositus. Tarinoita tähtien elämästä kulissien takaa.
 Revisionist History  ‣ Toimittaja  Malcolm Gladwell  etsii toisen, salatun puolen asiasta kuin asiasta. Journalismia, joka saa muuttamaan käsityksiä asioista.
 99% Invisible  ‣ Tiesitkö, että arkkitehti  Alvar Aalto  on vaikuttanut merkittävästi rullalautailun historiaan? Entä oletko kuullut keskellä Mojaven aavikkoa nökottäneestä puhelinkopista, josta tuli 90-luvun lopulla kansainvälinen hitti? Designista hyvin laajalla otteella.
 Puhetta elävistä kuvista ja kuvitellusta elämästä
 Imaginary Worlds  ‣ Podcast roolipelaajista, Twin Peaksin kuvauspaikoista, kirkonmiesten scifi-suhteesta – eli kuvitteellisten maailmojen tarpeellisuudesta.
 Podcast on Fire  ‣ Aasialaisiin elokuviin keskittyvä podcast-verkosto. Saman nimen alta löytyy omat sarjansa korealaiselle tai japanilaiselle elokuvalle, mutta myös vaikka hongkongilaiselle pehmopornoilulle tai ninja-elokuville.
 The Flop House  ‣ Huonojen elokuvien arvosteluihin keskittyviä podcasteja on internet pullollaan. Tämä on ehkä niistä paras.
 Työelämän oravanpyörästä voi puhua myös mielenkiintoisesti
 Ysistä viiteen  ‣ Nuorten naisten rehellistä ja rohkeaa puhetta työelämästä.
 Procast  ‣ Puhetta viestinnästä ja sen merkityksestä niin politiikassa kuin liike-elämässä. Keskusteluissa mukana tutkijoita, isoja viestintäpomoja ja kovan luokan lobbareita.
 Tabu  ‣ Työ tekijäänsä kiittää vai kiittääkö? Toimittaja ja media-alan yrittäjä  Taru Tammikallio  käsittelee podcastissaan työelämän ilmiöitä aktiivimallista huijarisyndroomaan.
 Avokonttori  ‣ Työelämän muutostrendit selkeästi ja ymmärrettävästi pureskeltuna. Mistä muutokset johtuvat ja mihin ne johtavat?
 Älyradio  ‣ Softafirma Salesforcen podcastissa yritysmaailman johtajat kertovat, miten suomalaisyritykset valmistautuvat digiloikkiin.
 Jyrki Lyytikkä / Yle
 Vallan linnakkeiden purkamista tiili kerrallaan
 The Daily  ‣ Laatujournalismin kehdon, The New York Timesin, uutispodcast hyödyntää toimituksen asiantuntemusta ja analyyseja viitenä päivänä viikossa.
 USApodden  ‣ Mitä Yhdysvalloissa tapahtuu presidentti Trumpin komennossa? Sveriges radion podcast syventyy amerikkalaiseen politiikkaan på svenska.
 Trump, Inc.  ‣ Kiinnostavalla ja mukaansatempaavalla tavalla tehtyä pitkäjänteistä tutkivaa journalismia  Donald Trumpin  bisneksistä ja kytköksistä. Käsittelee aiheettaan syvällisemmin kuin päivittäisten Trump-twiittien toistelu.
 Politbyroo  ‣ Tässä podissa tekijöiden henkilökemiat toimivat hyvin yhteen ja painavaa asiaa politiikasta on oikeasti viihdyttävää kuulla. Tiukkaa analyysiä, mutta myös suoraa puhetta joskus (tai usein) kirosanojen säestämänä.
 Verkkouutisten podcast  ‣ Mielenkiintoista ja rentoa keskustelua politiikasta. Pureutuu muita poliittisia podcasteja enemmän poliitikkoihin henkilöinä.
 The Ulkopolitist  ‣ Jos Ylellä puhuvat asiantuntijat kyllästyttävät, mutta kansainvälinen politiikka kiinnostaa, niin tässä virkistystä korville.
 Podcasteja pitkäikäisyyteen
 Ted & Kaj  ‣ Nuorten, tai ainakin nuorenmielisten, miesten humoristista tajunnanvirtaa.  Tedin  ja  Kajn  elämä koostuu ainakin ahdistuksesta, ystävyydestä, kirjoista ja eläimistä.
 My Dad Wrote a Porno  ‣ Mitä teet, kun kuulet, että isäsi on kirjoittanut eroottista kirjallisuutta? Tietenkin aloitat ystäviesi kanssa podcastin, jossa yhdessä ruoditte isäsi kirjallisia ansioita.
 Why Won't You Date Me? with Nicole Byer  ‣ Humoristisen keskusteluohjelman emäntä selvittää, miksi hän pysyy sinkkuna, vaikka hän on fiksu, hauska ja tykkää suuseksistä.
 Auta Antti!  ‣ Näyttelijä-kirjailija  Antti Holman  humoristinen helpline vastaa kuulijoiden lähettämiin pohdintoihin maan ja taivaan väliltä. Holma on sympaattinen, toisin kuin moni miehen kieroutuneista sivupersoonista podcastissa  Radio Sodoma . Helvetin paikallisradio saa myös uuden kauden tänä vuonna.
 The Bugle  ‣ Brittiläinen hervottoman hauska ajankohtaisia uutisia satirisoiva podcast. Visuaalisen maailman virallinen äänisanomalehti.
 The Infinite Monkey Cage  ‣ Briteillä on aivan omanlaisensa taito käsitellä tiedettä huumorin keinoin. Tämä on yksi osoitus siitä.
 Musiikkia korville, eli puhetta musiikista
 Song Exploder  ‣ Mitä Fleetwood Macin kitaristilaulaja  Lindsey Buckingham  kelaili, kun hän kirjoitti  Go your own way  -hitin vuonna 1977? Miten animaatiosarja BoJack Horsemanin tunnusmusiikki syntyi? Muusikot purkavat laulunsa osiin kuuntelijoiden ihmeteltäviksi.
 The Music Snobs  ‣ Toisinaan pökerryttävän asiantuntevaa keskustelua popmusiikisista, lähinnä mustasta musiikista. Aiheiden ajankohtaisuus vaihtelee, mutta tietotaso pysyy. Kuuntelusuositus etenkin  Prince -faneille.
 ps. tykitellään  ‣ Herrat  Onninen  ja  Vartiainen  analysoivat musiikkimaailman ilmiöitä milleniaalisella innolla. Mielenkiintoisia havaintoja popmusiikin suurista hiteistä ja pienistä salaisuuksista.
 Sound Matters  ‣ Miltä Pariisi kuulostaa ja miksi sen äänimaisema on juuri sellainen kuin se on? Tämä on podcast kaikille, jotka pitävät miellyttävistä äänistä (olkoon kyse ihmisäänistä, luonnon äänistä tai koneista lähtöisin olevista) ja monipuolisesta äänimaailmasta.
 Jyrki Lyytikkä / Yle
 Tarinoita internetistä, tekoälystä ja tulevaisuudesta
 Crazy/Genius  ‣ Teknologiasta ja sen vaikutuksesta yhteiskuntaan ja kulttuuriin. Viihdyttävää ja koukuttavaa kuunneltavaa isoista ja monimutkaisista asioista, jotka jo nyt ovat muuttaneet elämäämme.
 Darknet Diaries  ‣ Tositarinoita internetin pimeältä puolelta. Jonkin sortin perustiedot atk:sta auttavat pysymään kärryillä kertomuksissa, joissa bottiverkot kaatavat palvelimia ja reitittimien tietoturva-aukot vuotavat verkkokamerakuvaa internetiin.
 Askelpalautin  ‣  Vikasietotilan  manttelinperijä jatkaa juttelua tietokoneista ja miten ne vaikuttavat meihin.
 Vergecast  ‣ Teknologiajulkaisu Vergen lippulaivapodcast. Viikon teknologia- ja laiteuutiset rennosti paketoituna.
 Recode Decode  ‣ Pitkänlinjan tekkitoimittaja  Kara Swisher  ruotii Piilaakson viimeisimpiä tapahtumia ihailtavan itsevarmalla otteella. Sapiskaa saavat niin zuckerbergit kuin kehityksestä pihalla olevat päättäjät.
 Tiedeykkönen Extra  ‣ Asiantuntevaa puhetta tieteestä ja sen reunoilta. Käsittelyn saavat seksitaudit, ilmastonmuutos ja tietenkin maailmankaikkeus.
 Pakolliset suositukset
 Serial  ‣ Klassikko, jonka mestarillinen ensimmäinen kausi nosti podcastit suuren yleisön tietoisuuteen. True Crimea parhaimmillaan.
 This American Life  ‣ Yli 20 vuotta jatkunut ohjelma oli ilmiö jo ennen kuin podcasteja oli edes olemassa. Tarinoita amerikkalaisesta elämästä.
 S-Town  ‣ Serialin ja This American Lifen yhteistuotannossa toimittaja lähtee alabamalaiseen tuppukylään selvittämään murhaa ja pian hommat lähtevät sfääreihin.
 Radiolab  ‣ Toinen pitkän linjan podcast, jossa maailmaa tarkastellaan milloin mikroskoopilla ja milloin kaikuluotaimella. Malli esimerkki tieteen popularisoimisesta ja äänellä kertomisen mahdollisuuksista (kuuntele  jakso väreistä ).
 WTF with Marc Maron  ‣ Koomikko  Marc Maron  hätyyttelee jo tuhannen jakson rajapyykkiä podcastista, jota voidaan pitää kaikkien keskusteluohjelmien suorasuisena setänä.
 Näin saat podcastit puhelimeesi
 Yle Uutisgrafiikka
 Lue lisää:
 Huippusuosittujen podcastien voimahahmo Ylelle: "Vieraan ihmisen nahkoihin ei vie mikään yhtä voimakkaasti kuin kuunneltu tarina"
 Kaipaatko vinkkejä säästämiseen ja sijoittamiseen? Niitä voi löytää ainakin näistä podcasteista
 Kuuntele Ylen podcasteja (Yle Areena)
 Lista suomalaisista podcasteista (Jakso.fi)

71 syytä kuunnella podcasteja – Näiden suositusten imussa vietät vaikka koko talvilomasi


Summary: Joukko vaasalaisia varhaiskasvatuksen työntekijöitä otti yhteyttä Yleen. He sanovat, että lasten vanhemmille ei kerrota kaikkea, mitä päiväkodeissa tapahtuu.

Riittämättömyyden tunnetta, kiirettä ja väsymystä. Tätä on pahimmillaan lastenhoitoalalla työskentelevien arki päiväkodeissa.
 Yleen otti yhteyttä viisi vaasalaisissa päiväkodeissa työskentelevää henkilöä. Neljä heistä työskentelee kolmessa yksityisessä päiväkodissa ja yksi kunnallisessa päiväkodissa. Työpaikkojensa vuoksi he esiintyvät artikkelissa ilman nimiä.
 Kaikki yhteyttä ottaneet hoitajat allekirjoittavat viime aikoina velloneen  mediakohun , jonka käynnisti uutisointi Touhula-päiväkotiketjun hoitajapulasta. Hoitajapula ei koske vain kyseistä ketjua vaan on laajempi ongelma.
 Yksi hoitajista kertoo, että päiväkodin työntekijät alkavat uupua:
 –Henkilökunta on väsynyttä, eikä jaksa työskennellä sillä innolla kuin lasten kanssa tulisi työskennellä.
 Hoitajapula ei koske myöskään vain yksittäisiä kaupunkeja. Se, samoin kuin päiväkodin työntekijöiden uupuminen, on maanlaajuinen ilmiö.
 Kahden vuoden välein tehtävä  Kunta10-tutkimus  selvittää muun muassa kuntien sairauspoissaoloja. Työterveyslaitoksen tutkimus osoittaa, että lastenhoitajien ja lähihoitajien sairauspoissaolot ovat kääntyneet nousuun vuonna 2016.
 – Moni päiväkodeissa työskentelevä hoitaja miettii vakavissaan alan vaihtoa, toteaa Suomen Lastenhoitoalan Liiton toiminnanjohtaja  Eila Seppälä-Vessari .
 Seppälä-Vessari kertoo, että liiton toimistoon tulee paljon viestejä päiväkotien työntekijöiden arjesta eri puolilta maata.
 – Se teksti on välillä todella ahdistavaa luettavaa.
 Puuttuvia hoitajia ei sijaisteta
 Suuri ongelma päiväkodeissa on hoitajapula. Tämä koskee niin yksityisiä kuin kunnallisia päiväkoteja.
 Vaasan kaupungin varhaiskasvatusjohtaja  Merja Martinin  mukaan esimerkiksi ennen joulua kunnan puolella varhaiskasvatuksen opettajan sijaisina toimi 20 epäpätevää henkilöä. Tällöin varhaiskasvatuksen opettajiksi siirtyi päiväkodissa työskenteleviä hoitajia, joiden tilalle palkattiin ulkopuolisia hoitajia.
 Päiväkodeissa työskentelevien mukaan hoitohenkilökuntaa ei edes haluta ottaa, vaikka sitä olisi tarjolla. Tämä johtaa liian suurin ryhmiin. Yleen yhteyttä ottaneet hoitajat kertovat laittomista tilanteista päiväkodeissa:
 – Oli päiviä kun olimme kahdestaan tässä ryhmässä 20 lapsen kanssa. Eikä vain yhtenä vaan aika monena päivänä lapsia oli yli sallitun rajan. Eli laittomia tilanteita.
 – Lapsia ajettiin kuin karjaa ulos, syömään, ulos, koska sisälle ei mahtunut. Työvuoro saattoi muuttua saman päivän aikana ja jos jostain mainitsi, sai heti varoituksen.
 Yksityisissä päiväkodeissa ongelmana on se, että tukitöihin ei ole palkattu ketään.
 –  Yksin joutui nukuttamaan 25 lasta, kun muut siivosivat, toteaa vaasalaisessa päiväkodissa työskentelevä hoitaja.
 Hoitajat väsyvät ongelmiin ja vaihtavat työpaikkaa. Yleen yhteyttä ottaneet hoitajat ovat huomanneet, että niissä päiväkodeissa, joissa käytetään tuuraajia, hoitajien vaihtuvuus on suurta.
 – Mietin joka aamu töihin ajaessani, että kenenkähän kanssa tänään teen töitä, kun sijaiset vaihtui jatkuvasti, toteaa yksi hoitajista.
 Maija Mokkila / YLE
 ToiminnanjohtajaEila Seppälä-Vessarin mukaan sijaisten puuttuminen on yleinen ongelma. Lastenhoitoalan liitossa tiedetään, että on olemassa "hyvin toimivia taloja", mutta valitettavan yleistä on, ettei sijaisia palkata vaikka laki sitä edellyttäisi.
 – Tosi paljon on niitä paikkoja, joissa esimerkiksi aletaan sijaista kysellä vasta siinä vaiheessa, kun nähdään mikä on päivän lapsiluku. Silloin on usein mennyt jo monta tuntia, eikä sijaista enää saada. Ja näin tehdään, vaikka poissaolo olisi ollut tiedossa jo edellisenä päivänä.
 Mikä lasketaan väliaikaiseksi suhdeluvun ylitykseksi?
 Siinä missä vanhustenhoidossa keskustellaan 0,6-0,7 -hoitajamitoituksesta, herättää päiväkotipuolella keskustelua suhdeluku.
 Lain mukaan yhdellä yli 3-vuotiaita hoitavalla henkilöllä saa olla vastuullaan 7-8 lasta. Alle 3-vuotiaita lapsia saa yhdellä kasvattajalla olla puolestaan vain neljä. Yleen yhteyttä ottaneet hoitajat kertovat, että näin ei kuitenkaan ole. Eräässä päiväkodissa tämä toteutuu vain keskellä päivää.
 – Suhdeluvuista ei pidetä kiinni, koska suhdeluvut ja lapsiluvut saavat ylittyä väliaikaisesti. Missään ei kuitenkaan mainita kuinka pitkä aika voidaan määritellä väliaikaiseksi.
 Hoitajia henkilökunnan vähyys pelottaakin.
 – Pitääkö tapahtua vakava onnettomuus ennen kuin tähän puututaan?, kysyy yksi Yleen yhteyttä ottanut hoitaja.
 Eila Seppälä-Vessarin mukaan lastenhoitajien kuorma on lisääntynyt entisestään viime kevään jälkeen, kun lastentarhanopettajien työhön lisättiin  suunnitteluaikaa (SAK-aika) . SAK-aika on 13 prosenttia opettajan työajasta ja se merkitään työvuoroihin.
 – Sen ajan lastentarhanopettajat ovat poissa lapsiryhmästä ja entistä enemmän tapahtuu sitä, että lastenhoitaja on yksin lasten kanssa tai ainakin liian pienellä mitoituksella.
 Seppälä-Vessari ei väheksy suunnittelutyön merkitystä, mutta hän sanoo, että koska suunnittelutyö on pois hoitotyöstä, se pitäisi ottaa huomioon työntekijämitoituksessa.
 Uusi suunnitteluaikakäytäntö tuli voimaan toukokuun alussa. Sen jälkeen on ollut nähtävissä, että hoitotyötä päiväkodeissa tehdään entistäkin pienemmällä porukalla.
 – Juuri sain viestin eräältä lastenhoitajalta, joka kertoi, että hän on joulun jälkeen ehtinyt pitää yhden ainoan kerran lakisääteisen kahvitauon.
 Vanhemmille asioita silotellaan
 Useimmat Yleen yhteyttä ottaneet vanhemmat luottavat päiväkotiensa hoitajamitoituksien ja muidenkin asioiden olevan kunnossa. Moni vaasalainen päiväkoti saakin ylistystä toimivuudestaan. Totuus voi kuitenkin olla toisenlainen.
 Hoitajat myöntävät, että vanhemmille ei kerrota kaikkea, mitä päiväkodissa tapahtuu.
 – Eihän sitä vanhemmille kerrota, että hoitajia on liian vähän tai ettei kaikkia lapsille tapahtuvia kolhuja ehditä huomata, sanoo yksi hoitajista.
 Emilia Malin / Yle
 Eila Seppälä-Vessari tietää, että joissakin päiväkodeissa johtajat ovat sanoneet, että vanhempia ei saa huolestuttaa.
 – Mielestäni vanhemmilla on kuitenkin oikeus tietää, mitä päiväkodissa tapahtuu, hän toteaa.
 Tilanne vanhempien kannalta voi olla kuitenkin ristiriitainen. Seppälä-Vessari ymmärtää, että vanhemmilta voi tulla hyvää palautetta, vaikka todellisuudessa asiat päiväkodissa eivät ole lain edellyttämällä tasolla.
 – Vanhemmat eivät välttämättä tiedä, mikä tilanne päiväkodissa on ja toisaalta he ovat kiitollisia siitä, että heillä on päivähoitopaikka. Esimerkiksi pääkaupunkiseudulla on suorastaan lottovoitto, jos saa lapsensa lähipäiväkotiin.
 Ne vanhemmat, jotka ovat huomanneet asioiden olevan pielessä, ovat yrittäneet puuttua tilanteeseen, kertoo yksi Yleen yhteyttä ottanut päiväkodin työntekijä:
 – Jotkut vanhemmat laittoivat sähköpostia, kun näkivät meidän ”tuskan”, mutta kuuroille korville on tainnut mennä.
 Yksityisessä päiväkodissa on julkisuudessa kerrottu, kuinka hyvä henkilökunnan tyytyväisyysaste päiväkodissa on. Tuloksia voi kuitenkin hoitajan mukaan tarkastella monesta eri kantista, huomauttaa hoitaja, joka tuntee yksityisen päiväkodin tilanteen:
 –  Se että työntekijät ovat tyytyväisiä johtuu melkeinpä yksinomaan siitä, että työpaikalla on työntekijöiden kesken hyvä ilmapiiri, jonka takia siellä on mukava tehdä töitä. Tähän asiaan Touhulalla ei ole osaa eikä arpaa. Ja tyytyväisyyskyselyssä arvioidaan myös vain lähiesimies, ei Touhulan ylempää johtoa.
 Voiko kohulla olla positiivisia vaikutuksia?
 Kaikki hoitajat kertovat, että he ovat yrittäneet puuttua päiväkodeissa oleviin epäkohtiin. Moni kuitenkin toteaa, että heidän ongelmiaan on vähätelty.
 Vaikka hoitajien mielestä on hyvä, että "kissa nostetaan pöydälle", heitä pelottaa millaisia seurauksia kohulla on.
 – Väitän, että alan aliarvostus ja viimeaikainen esiin nostaminen on lisännyt alalta pois hakeutumista sekä sijaispulaa, pohtii yksi hoitajista.
 Eila Seppälä-Vessari ymmärtää vaasalaishoitajien huolen, mutta hän uskoo kuitenkin, että asioiden tuomisella julkisuuteen on myönteisiä vaikutuksia.
 Lue lisää:
 Kuntien päiväkodeissa jopa 30 lapsen ryhmiä – liitto: kunnat käyttävät suunnitellusti hyväkseen päiväkotilasten osa-aikaisuutta ryhmien ylibuukkaamiseen

Viisi päiväkodin työntekijää kertoo työstään: "Yksin joutui nukuttamaan 25 lasta, kun muut siivosivat"


Summary: Valvira epäilee, että Kristiinankaupungin ja Alavuden tapaukset eivät jää viimeisiksi.

Vanhustenhuollon kanteluita tulvii valvovalle viranomaiselle. Sosiaali- ja terveysalan lupa- ja valvontavirasto (Valvira) on saanut pöydälleen kolmessa viikossa yli sata uutta ilmoitusta epäkohdista.
 Määrä on valtava. Keskimäärin Valvira saa noin 400 epäkohtailmoitusta vuodessa.
 – Nämä eivät ole mitään sellaisia, että on ollut pahanmakuista ruokaa, vaan ihan vakavia epäkohtia. Vähän samantyyppisiä ongelmia, mitä on ollut näissä keskeyttämispäätöksen saaneissa hoivakodeissa, ylitarkastaja  Elina Uusitalo  sanoo.
 Ilmoituksia tulee jatkuvasti lisää Valviran eri osastoille, eikä kokonaismäärää ole ehditty edes laskea, kertoo sosiaalihuollon valvontaosaston ryhmäpäällikkö  Eine Heikkinen .
 Vaikka seassa on esimerkiksi vammaispalveluita ja lastensuojelua koskevia kanteluita, Heikkisen mukaan ehdoton valtaosa kaikista Valviraan tulleista ilmoituksista koskee vanhustenhuoltoa. Näistä kanteluista enemmistö liittyy yksityisiin hoivakoteihin.
 Valviraan tulleet ilmoitukset kertovat samoista ongelmista, joita julkisuudessa on viime aikoina käsitelty: töitä tehdään liian pienellä henkilökunnalla, eikä hoivayksikön johto välttämättä ole ajan tasalla.
 Ylelle lähetetyistä lukuisista viesteistä käy ilmi, että moni ei ole osannut tai jaksannut kannella, vaikka on kohdannut epäkohtia. Moni myös sanoo yrittäneensä puhua hoivayhtiölle, kunnalle tai jopa valvovalle viranomaiselle, mutta kokee, ettei ole tullut kuulluksi.
 Julkinen keskustelu hoivakotien ongelmista on saanut nyt monet toimimaan. Silti epäkohdista uskalletaan edelleen harvoin kertoa omalla nimellä.
 Näin hoivakotikeskustelu on edennyt
 Yksityisiin hoivakoteihin liittyvä keskustelu pyörähti käyntiin, kun Valvira päätti tammikuun loppupuolella  keskeyttää toiminnan Esperi Caren hoivakodissa Kristiinankaupungissa  lukuisten epäkohtien vuoksi.
 Ylen A-studio julkaisi sulkemisen jälkeen useita selvityksiä, jotka kertoivat ongelmien olevan laajoja ja koskettavan suurimpia hoivayhtiöitä:  Esperiä ,  Attendoa  ja  Mehiläistä . Selvitettävinä olivat näiden kolmen yhtiön tehostetun palveluasumisen yksiköistä tehdyt aluehallintovirastojen valvontapäätökset vuosilta 2016–2018.
 Selvitys keskitettiin suurimpiin yhtiöihin, koska ne ovat laajentuneet viime vuosien aikana voimakkaasti. Yksityisiä hoivayksiköitä on jo enemmän kuin julkisia. Lisäksi valvovilta viranomaisilta tulleiden viestien mukaan ongelmat näyttivät korostuvan yksityispuolella.
 Tämä ei tarkoita sitä, että ongelmia ei olisi julkissektorilla. Asiaa on selvittänyt muun muassa  Iltalehti .
 Ongelmien taustalla on se tosiseikka, että lukuisissa hoivakodeissa on liian vähän henkilökuntaa töissä. Hoitajille on myös sälytetty runsaasti tehtäviä, jotka eivät heille kuuluisi, kuten esimerkiksi ruokahuoltoa ja siivousta.
 Työntekijöiden mukaan  yhtiöt ovat jo myös painostaneet hoitajia  vaikenemaan ongelmista.
 Sittemmin  Valvira ilmoitti tutkivansa lukuisia tapauksia , joissa vanhuksen epäillään menehtyneen laiminlyöntien seurauksena.
 Viikko sitten Attendon tilanne muuttui entistä tukalammaksi, kun Länsi-Suomen aluehallintovirasto  keskeytti yhtiön hoivakodin toiminnan Alavudella . Hoivakodissa on yhden kuukauden aikana sattunut peräti kuusi kuolintapausta. Kuolintapausten syitä selvitellään.
 Attendo on syöksynyt Tukholman pörssissä.  Neljäsosa yhtiön arvosta on kadonnut  negatiivisen julkisuuden myötä.
 Yle on uutisoinut myös ongelmista, joita hoivakodeilla on  lääkäripalveluiden  kanssa.
 Tällä hetkellä poliisi pohtii, pitäisikö hoivakotien tapahtumista käynnistää  valtakunnallisia rikostutkintoja . Rikosilmoituksia on tehty  ainakin Esperistä .
 Samaan aikaan poliitikot ovat vääntäneet kättä lähinnä siitä, pitäisikö hoivakotien hoitajamitoitusta nostaa, ja pitäisikö asia kirjata lakiin. Lopulta  hallitus päätti käynnistää lain valmistelun .
 Hoitajat pelkäävät edelleen
 Miksi asioista sitten puhutaan juuri nyt?
 Tietyt asiat korostuvat Ylelle tulleissa yhteydenotoissa. Monet hoitajat kokevat, että heitä on painostettu vaikenemiseen, jopa hoiva-alan työpaikasta lähtemisen jälkeen.
 Toisaalta omaiset kokevat, että hoivakodin johto tai viranomaiset eivät ole kuulleet heitä riittävästi, vaikka he ovat puhuneet epäkohdista. Monet myös kertovat saaneensa vasta nyt voimia ilmoittaa epäkohdista eteenpäin.
 Kristiinankaupunki ja sitä seuranneet paljastukset näyttävät olleen monelle viimeinen pisara. Suru on ajan saatossa muuttunut kiukuksi.
 Valvirassa on tehty samanlaisia huomioita.
 – On rohkaistuttu, mutta toisaalta ilmoittajat haluavat pysyä anonyymeinä. Siksi ilmoituksia tehdään ihmisryhmissä ja nimettömänä, Elina Uusitalo sanoo.
 Moni Yleen yhteyttä ottanut pelkää, että kantelusta koituu ongelmia hoivakodissa asuvalle omaiselle.
 Kuolintapauksia on ilmoitettu lisää
 Valvira ja aluehallintovirastot yrittävät nyt parhaansa mukaan saada ilmoitustulvaa kirjattua. Ainakaan Valvira ei toistaiseksi ole saanut tehtävään lisäresursseja.
 Useassa tapauksessa viranomaisilla on kiire puuttua epäkohtiin.
 – Siellä on sellaisia paikkoja, joissa on vakavia puutteita. Niissä ei odoteta virallisia kirjaamisia, vaan toimintaedellytykset pitää arvioida välittömästi, Eine Heikkinen sanoo.
 Tapauksia, joissa epäillään hoidon laiminlyönnin johtaneen asukkaan kuolemaan, on myös tullut Valviraan lisää aluehallintovirastojen kautta.  Yle uutisoi aiemmin , että tällaisia tapauksia on 13–15. Valvirasta kerrotaan, että vahvistettuja tapauksia on 14, mutta määrä saattaa siis vielä kasvaa.
 – Niitä on jonkun verran tullut lisää, mutta niistä ei vielä pysty sanomaan yhtään mitään, Elina Uusitalo kertoo.
 Valviralta on tulossa myös poikkeuksellinen valvontapäätös, joka koskee Esperi Caren toimintaa laajemminkin. Tämä ei välttämättä jää ainoaksi laatuaan nyt, kun muidenkin yhtiöiden hoivakodeista on paljastunut runsaasti epäkohtia.
 – Näitä on tullut nyt niin paljon isoista palveluntuottajista, että ilman muuta meidän täytyy sitä arvioida, Heikkinen pohtii.
 Onko seuraavana vuorossa Attendo?
 – Kyllä se on Attendo, joka yhteydenotoissa korostuu, Heikkinen sanoo.
 Tämän enempää Valvira ei halua asiaa kommentoida. Valvonta-asiat ovat julkisia vasta, kun ne ovat valmiita ja niistä on tehty päätös.
 Kristiinankaupunki ja Alavus tuskin ovat viimeiset
 Yksityisten hoivakotien valvontavastuu kuuluu ensisijaisesti kunnalle tai kuntayhtymälle, joka palvelut ostaa. Julki tulleet tiedot ovat paljastaneet kuntien valvonnan puutteet. Valvontaresurssit ja -tavat ovat kirjavia.
 – Valvontaa ei ole organisoitu järjestelmällisesti kunnissa. Sieltä on jo oltu yhteydessä, että miten tätä valvontaa pitäisi ryhtyä toteuttamaan, Elina Uusitalo kertoo.
 Tarkastuksia hoivakoteihin tehdään Valviran mukaan koko ajan yhteistyössä aluehallintovirastojen kanssa. Ratkaisuita tehdään tarvittaessa nopeasti, jos niille on tarve.
 Miltä näyttää, tuleeko Kristiinankaupungin ja Alavuden kaltaisia toiminnan keskeyttämisiä vielä lisää?
 – Kyllä minä luulen, että tulee, Eine Heikkinen sanoo.
 Lue lisää aiheesta:
 Katso täältä missä hoivakodissa on mitäkin ongelmia – Hoivakotien pitäisi itse valvoa toimintaansa, mutta valvontaa ei oteta tosissaan
 "Monesti työvuoron jälkeen autoon päästyäni purskahdin itkuun" – Hoitajat kertovat kokemuksistaan hoivakodeissa Ylen kyselyssä
 Ovatko kunnat liian löperöitä ja ostavatko aina vain halvinta? 7 kysymystä tunteita kuumentavasta vanhustenhoidon yksityistämisestä
 Analyysi: Sängystä putoilevat vanhat ihmiset ansaitsevat parempaa kuin silmänkääntötemppuja – nyt tarvitaan rahaa

Hoitajat ja omaiset tekivät sata uutta valitusta, ja Valviran mukaan hoivakoteja saatetaan vielä sulkea – Näin hoivakriisi on edennyt


Summary: Merkittävä osa Airbnb-kohteista näyttää olevan ammattimaisten vuokraajien tarjoamia.

Airbnb on tuonut turistit seinän taakse. Matkailijoiden kannalta on mukavaa, että majoitushinnat ovat hotelleja edullisempia ja varaaminen helppoa.
 Kolikon toinen puoli on turistilaumojen yöunia häiritsevä mölyäminen asuinalueilla sekä pelko vuokratason noususta.
 Kaupungit Amsterdamista Tokioon ovat ryhtyneet rajoittamaan lyhytaikaista vuokrausta ja lisäämään valvontaa.
 Airbnb:tä on kuitenkin vaikea suitsia, sanoo asiaan perehtynyt tutkija  Kenneth Haar  Corporate Europe Observatory -järjestöstä.
 – Rajoitukset ovat monessa tapauksessa helpottaneet ongelmia mutta eivät ratkaisseet niitä. Mielestäni kaupungit ovat ryhtyneet toimiin aivan liian myöhään.
 Yritysten lobbaustoimintaa EU:ssa tarkkaileva Corporate Europe Observatory julkaisi viime vuonna  Haarin kirjoittaman Airbnb:ta kriittisesti tarkastelleen UnFairbnb-raportin .
 Newyorkilaisia Airbnb:tä vastustaneessa mielenosoituksessa tammikuussa 2015. Etualalla olevan naisen lapussa lukee: "Newyorkilaiset eivät rakasta Airbnb:tä."  Justin Lane / EPA
 Haar arvostelee raportissa EU:n komissiota liian hölläkätisestä suhtautumisesta Airbnb:hen ja muihin majoitusta välittäviin jakamistalouden palveluihin.
 Yritykset yrittävät välttää rajoituksia vetoamalla muun muassa EU:n sisämarkkinasääntöihin. Ne ovat myös valittaneet kaupunkien asettamista rajoituksista.
 8 000 asuntoa palasi markkinoille
 UnFairbnb-raportti väittää, että Airbnb on nostanut monissa kaupungeissa vuokratasoa ja asuntojen hintoja. Sen mukaan suosituissa matkailukohteissa asuntojen lyhytaikainen vuokraaminen turisteille on kiinteistösijoittajalle aina tuottoisampaa kuin vuokraaminen pitkäaikaisille vuokralaisille.
 Tästä näyttönä pidetään sitä, että valtaosa kohteista on kokonaisia asuntoja, jotka ovat tarjolla ympäri vuoden. Monilla tarjoajilla on useita kohteita.
 Kattavia kansainvälisiä arvioita Airbnb:n vaikutuksista vuokratasoon ei ole, mutta esimerkiksi Espanjan Barcelonassa vaikutuksen on arvioitu olleen huomattava.
 Berliinissä normaalien vuokra-asuntojen jatkovuokraamista turistiasunnoiksi alettiin rajoittaa tiukemmin kolme vuotta sitten. Vuosi sitten tehty tilannekatsaus antaa kuvaa ilmiöstä.
 – 8 000 asuntoa oli palannut takaisin tavallisille vuokramarkkinoille. Jopa Berliinin kaltaisessa suurkaupungissa se on huomattava määrä, Haar kertoo sähköpostihaastattelussa Ylelle.
 Berliinissä Airbnb-asuntoja on tarjolla 22 500.  AOP
 Haar ei usko selvityksiin, joiden mukaan lyhytkestoisella turistivuokrauksella ei olisi juurikaan vaikutusta vuokrahintoihin.
 – Minusta nuo väitteet ovat epäuskottavia ja epäluotettavia. Tavallisilta vuokramarkkinoilta ei voi ottaa pois tuhansia asuntoja ilman, että sillä on vaikutusta jäljelle jäävien asuntojen hintaan.
 Corporate Europe Observatoryn mukaan UnFairbnb-raportilla ei ollut erillistä rahoittajaa, ja päätös sen kirjoittamisesta tehtiin järjestössä.
 "Kodit eivät ole maksimaalista rahan tekemistä varten"
 Amsterdam on yksi eniten Airbnb-vuokrauksen sääntöjä ja valvontaa kiristäneistä kaupungeista.
 – Kodit ovat asumista eivätkä maksimaalista rahan tekemistä varten. Haluamme, että kaupunkilaiset tuntevat olonsa kotoisaksi omilla asuinalueillaan eivätkä joudu äänekkäiden turistiporukoiden häiritsemiksi, kertoo Amsterdamin kaupungin asumisasioista vastaava tiedottaja  Anne Gorgels  sähköpostitse Ylelle.
 Amsterdamissa Airbnb:llä on tarjolla runsaat 20 000 kohdetta. Vielä kuusi vuotta sitten turisteille oli vuokralla vain noin 4 500 asuntoa.
 Asuntoja saa Amsterdamissa vuokrata Airbnb:n ja muiden samankaltaisten sivustojen kautta lyhytaikaiseen turistikäyttöön korkeintaan 30 päiväksi vuodessa. Vielä viime vuonna raja oli kaksi kuukautta.
 Majoittajan pitää raportoida vuokrauksista viranomaisille ja samassa asunnossa saa majoittua kerrallaan enintään neljä aikuista.
 Amsterdamissa pyritään suitsimaan liiallista Airbnb-vuokrausta.  Touko Yrttimaa / Yle
 Airbnb:ta analysoivan  InsideAirbnb-sivuston  keräämän datan mukaan Amsterdamin 20 000 kohteesta kuitenkin neljännes oli sääntöjen vastaisesti tammikuussa vuokrattavissa yli 60 vuorokaudeksi. Kohteista 1 300 oli tarjolla yli neljälle ihmiselle.
 Kaupungintalolla arvioidaan, että myös Airbnb-majoituksen yleistyminen on osaltaan ajanut ihmisiä muuttamaan pois keskustasta.
 – Jotkut muuttavat pois keskustasta hälinän takia, toteaa Anne Gorgels.
 Kysely: Lähes puolet kohteista ei ykkös- tai kakkosasuntoja
 EU-komissio teki kaksi vuotta sitten kyselyn  majoitusta Airbnb:n ja muiden vastaavien alustojen kautta tarjoaville yksityishenkilöille.
 Vastaajista lähes puolet kertoi, ettei vuokralle asetettu kohde ollut ykkös- eikä kakkosasunto.
 Viidennes tarjosi majoitusta kahdessa kiinteistössä ja loput sitä useammassa. Huomattava määrä vastaajia eli runsaat kymmenen prosenttia tarjosi kohteita useammassa kuin neljässä asunnossa.
 Yle Uutisgrafiikka
 Komission kyselyä tulkitessa on huomioitava sen vähäinen vastaajamäärä, vastanneita oli 391.
  190 maata ja 81 000 kaupunkia
 Reilut kymmenen vuotta sitten perustettu Airbnb on alansa jättiläinen. Airbnb:n mukaan sivuston kautta voi varata majoituksen yli 190 maassa ja 81 000 kaupungissa.
 Airbnb perii vuokraajalta ja asukkaalta palvelumaksun, joka vaihtelee 0–20 prosenttiin. Yrityksen arvo oli  talouslehti Forbesin arvion mukaan viime vuonna noin 33 miljardia euroa .
 Airbnb Perustettu Yhdysvalloissa vuonna 2008 Palvelussa voi ilmoittaa huoneensa, asuntonsa, talonsa tms. vuokrattavaksi Airbnb perii vuokraajalta ja asukkaalta palvelumaksun Majoittajan palvelumaksu yleensä 3 % ja vieraan 0–20 % varauksen välisummasta Noin viisi miljoonaa kohdetta 191 maassa, 81 000 kaupungissa Yrityksen arvo viime vuonna oli noin 33 miljardia euroa talouslehti Forbesin arvion mukaan
 Airbnb:tä on arvosteltu avoimuuden puutteesta. Se ei esimerkiksi paljasta tarkkoja tietoja sen kautta varattujen majoitusöiden määrästä.
 Tarkkojen lukujen sijasta yhtiö kertoo mielellään sympaattista tarinaa yrityksen syntymisestä.
 Se menee tiivistäen näin: Syksyllä 2007 San Franciscon hotellit olivat designkonfernssin takia täynnä. Ystävykset  Brian Chesky  ja  Joe Gebbia  päättivät majoittaa konferenssivieraita saadakseen rahaa vuokran maksuun.
 Kolme vierasta nukkui patjoilla. Chesky ja Gebbia keksivät alkaa kehitellä sivustoa, josta muodostui myöhemmin miljardibisnes.
 Tutkija Kenneth Haarin mielestä Airbnb:n eetos ihmisten ja kulttuurien kohtaamisesta, jossa tavalliset ihmiset hyötyvät toisistaan, ei täysin vastaa todellisuutta.
 – Airbnb esiintyy vertaisverkkona, joka ei vaikuta vuokriin tai asuntojen hintoihin. Heidän antamansa tiedot osoittautuvat usein epätarkoiksi tai vääriksi.
 Airbnb on perustellut niukkana pidettyä tiedottamistaan sillä, että se haluaa suojella majoituksen tarjoajien yksityisyyttä. Tietoa on kuitenkin mahdollista saada analysoimalla sivuston ilmoituksia.
 Airbnb:n toinen perustaja ja toimitusjohtaja Brian Chesky.  AOP
 Ehkä aktiivisin Airbnb:n tarkkailija on newyorkilaisen data-aktivistin  Murray Coxin  perustama sivusto InsideAirbnb , joka julkaisee ja analysoi Airbnb:n sivustolta keräämäänsä dataa majoittajista. InsideAirbnb ilmoittaa olevansa riippumaton.
 Data antaa viitteitä siitä, että merkittävä osa tarjolla olevista kohteista on joko kokoaikaisia vuokrakohteita tai suurelta osin turistikäytössä olevia, eli siis monissa kaupungeissa asetettujen sääntöjen vastaisia.
 Samankaltaisia viitteitä antoi EU-komission tekemä kysely.
 EU:lta vaaditaan aktiivisuutta
 Esimerkiksi Barcelonan, Pariisin ja New Yorkin kaupunkien palkkalistoilla on valvojia, jotka pyrkivät seuraamaan turistivuokrauksen lainmukaisuutta. Valvontaa ja siihen osallistuvan henkilöstön määrää on Amsterdamissakin kasvatettu.
 – Seuraamme jatkuvasti verkkosivustoja ja analysoimme dataa. Saamme myös apua kaupunkilaisilta. Petoksista voi raportoida mihin aikaan tahansa vuorokaudesta, kertoo Amsterdamin asumisasioista tiedottava Anne Gorgels.
 EU-komissio on varoittanut jäsenmaita, ettei niiden kannata tukahduttaa jakamistaloutta , jota Airbnb:kin edustaa.
 UnFairbnb-raportti syyttää komissiota EU-lakien tulkitsemisesta majoitussivustojen eduksi.
 Kenneth Haarin mielestä Airbnb:ltä pitäisi vaatia tarkempia tietoja sen toiminnasta. Hän sanoo, että viranomaisilla pitäisi olla pääsy tietoihin, jotta sääntöjen noudattamista voitaisiin valvoa ja veroja kerätä.
 – Airbnb:n pitäisi kertoa tiedot majoittajista ja majoitusöiden määrästä, jotta saataisiin käsitys siitä, kuinka suuri osa toiminnasta on ammattimaisten operaattoreiden pyörittämää.
 Airbnb-asunnon olohuone Nikosiassa Kyproksella.  AOP
 "Airbnb menestynyt hyvin oikeussalissa"
 Muun muassa Barcelonan ja New Yorkin kaupungit ovat ryhtyneet oikeustoimiin Airbnb:tä vastaan.
 New York sai vuonna 2010 oikeuden päätöksen jälkeen tiedot 500 000 transaktiosta. Tietojen perusteella suuri osa tarjoajista rikkoi New Yorkin sääntöjä.
 Barcelonan nostama haaste johti kaksi vuotta sitten sopimukseen , jonka jälkeen Airbnb poisti luvattomien majoittajien ilmoituksia. Vuotta aiemmin Barcelona oli määrännyt Airbnb:lle ja toiselle majoitusalustalle HomeAwaylle 600 000 euron sakot rekisteröimättömien asuntojen vuokrailmoituksista.
 – Yleisellä tasolla näyttää, että Airbnb menestyy oikeussaleissa hyvin, tutkija Kenneth Haar arvioi.
 Haarin mukaan Airbnb voi käyttää EU:ssa vanhaa sähköistä kaupankäyntiä koskevaa direktiiviä, joka on hänen mielestään tarkoitettu muunlaisille verkkosivuille. Sen perusteella Airbnb:tä ja muita vastaavanlaista palvelua tarjoavia ei voi velvoittaa siihen, että ne tarkastaisivat ilmoitustensa lainmukaisuutta järjestelmällisesti.
 – Tämä estää tehokkaan viranomaisvalvonnan, Haar sanoo.
 Myös palveluiden kaupan esteitä poistava palveludirektiivi liittyy majoitusalustojen valvontamahdollisuuksiin. Airbnb ja 50 muuta palveluntarjoajaa vetosivat vuonna 2016 komissioon, etteivät paikalliset lait saa rajoittaa jakamistaloutta EU:ssa.
 Amsterdamin majoitustarjontaa tietokoneen näytöllä.  Paulo Amorim / AOP
 EU-komissio laati viime vuonna lausuman jakamistalouden lyhytaikaisen  majoitustoiminnan periaatteista ja hyvistä käytännöistä .
 Paperissa todetaan, etteivät kaupungit saa rajoittaa lainvastaisesti markkinoita. Majoitustoiminnan rajoitukset ovat kuitenkin mahdollisia silloin, kun yleinen etu sitä vaatii. Tällöinkään rajoitukset eivät saa olla liiallisia.
 Airbnb kiitteli komission linjauksia  lehdistötiedotteessaan.
 Amsterdamin Anne Gorgels sanoo, että Euroopan kaupungit tekevät yhteistyötä vaikuttaakseen EU-komissioon. Vuosi sitten kahdeksan kaupungin edustajat esimerkiksi pyysivät lakialoitetta, joka mahdollistaisi tiedonsaannin majoitusalustojen toiminnasta.
 Amsterdamissa pohditaan myös lisärajoituksia.
 – Selvitämme, voimmeko kieltää lomavuokrauksen kaikkein vilkkaimmilla alueilla kaupungin keskustassa, jotta voisimme suojella siellä asuvia kaupunkilaisia.
 Näin Airbnb-vuokrausta on rajoitettu seitsemässä eri kaupungissa
 Pariisi  on maailman Airbnb-pääkaupunkeja. Tarjolla on InsideAirbnb:n mukaan 60 000 kohdetta, joista valtaosa on kokonaisia huoneistoja tai asuntoja.
 Pariisin kantakaupungissa asuntoa on sallittua vuokrata turisteille neljäksi kuukaudeksi vuodessa. Asunto pitää rekisteröidä Airbnb-kohteeksi kaupunginhallinnolle. Kaupunki myös perii puolentoista euron maksun majoittujasta yötä kohti.
 Pariisissa Airbnb-asuntoja on ollut viime aikoina tarjolla noin 60 000 Airbnb-asuntoa.  AOP
 Sääntöjen rikkomisesta voi seurata enimmillään 25 000 euron sakko. Kaupungin valvojat tekevät toisinaan valvontaiskuja Airbnb-asuntoihin.
 Pariisissa pelätään, että asukkaat voivat joutua muuttamaan Airbnb-asuntojen tieltä pois kantakaupungista. Kaupungin johto on linjannut, ettei kokonaisia alueita tai taloja saa päästää muuttumaan turistimajoituslaitoksiksi.
 Tällä viikolla Pariisi haastoi Airbnb:n oikeuteen (HS),  koska se on sallinut laittomien vuokrausilmoitusten julkaisun. Yhtiö voi joutua maksamaan 12,5 miljoonan euron korvaukset.
 Barcelona  on yksi eniten Airbnb:tä suitsineista kaupungeista. Kaupungissa on ollut tasaisesti tarjolla vajaat 20 000 Airbnb-kohdetta.
 Viime vuonna Barcelona määräsi yhtiön poistamaan sivuiltaan 2 577 kohdetta, joilla ei ollut lisenssiä. Toisena vaihtoehtona olivat tuntuvat sakot. Barcelona ja Airbnb sopivat siitä, että viranomaiset pääsevät käsiksi listaustietoihin asuntojen sijainnista ja niiden vuokraajista.
 Vuokraajien on rekisteröitävä kohteensa viranomaisille. Barcelonan kaupunginhallinnolla on 40 valvojan tiimi, joka jäljittää ja sakottaa luvattomia vuokraajia. Viime vuonna valvojat paljastivat ainakin 1 500 luvatonta kohdetta.
 Vuonna 2016 kaupunginhallinto määräsi Airbnb:lle ja HomeAwaylle 600 000 euron sakot luvattomien asuntojen mainonnasta sivuilla.
 Kyltti asunnon Barceloneta-kadulla ikkunassa julistaa: 'Minä asun täällä, ilman turisteja'. Barcelonassa vierailee vuosittain noin 30 miljoonaa turistia. Marta Perez / EPA
 Berliinissä  Airbnb:tä on arvosteltu vuokrien nousemisesta ja asuntopulasta. Airbnb-kohteita on noin 22 500.
 Lyhytaikainen asunnon vuokraaminen ilman kaupungin lupaa on monessa tapauksessa laitonta – maksimirangaistus on 100 000 euron sakko. Kakkosasuntoa voi vuokrata Airbnb:n kautta kolmeksi kuukaudeksi vuodessa. Vain murto-osa Berliinin Airbnb-asunnoista on rekisteröity.
 Lontoossa  Airbnb-kohteita oli tammikuussa tarjolla 77 000. Britannian pääkaupungissa asuntoa saa vuokrata lyhytaikaisesti kolmeksi kuukaudeksi vuodessa. InsideAirbnb:n mukaan kohteista lähes puolet oli kuitenkin tarjolla pidempään.
 Palma de Mallorcan  paikallishallinto kielsi viime huhtikuussa suuren osan Airbnb-majoituksesta saarella. Kieltoon päädyttiin, kun viranomaiset havaitsivat Mallorcalla 20 000 vuokrakohdetta, joilla ei ollut lisenssiä.
 Kerrostaloissa Airbnb-kohteet on kielletty täysin. Sen sijaan omakotitalon voi vuokrata, jos se ei sijaitse suojellulla alueella tai lentokentän läheisyydessä. Mallorcalla Airbnb-kohteita on rajoituksista huolimatta noin 14 000.
 Japanissa kiristettiin Airbnb-majoituksen sääntöjä. Kuvassa Tokion pilvenpiirtäjiä.  Kimmasa Mayama / EPA
 Japanissa  asuntoja ja huoneita saa vuokrata Airbnb:n kautta enimmillään 180 vuorokaudeksi vuodessa.
 Lakia vuokraamisesta kuitenkin kiristettiin, ja sen seurauksena viime kesäkuussa  kymmeniä tuhansia Airbnb-kohteita vedettiin pois sivustolta . Tämä aiheutti hämmennystä jo varauksia tehneille turisteille. Japanissa on käytössä asunnon rekisteröintinumero. Ilman rekisteröintiä on riskinä jäädä ilman majapaikkaa.
 Mielenkiintoinen yksityiskohta on se, että kiristyksistä huolimatta uudet säännöt sallivat Airbnb-majoituksen temppeleissä.
 New Yorkissa  Airbnb-kohteita oli tammikuussa 47 500. Airbnb:tä koskevat rajoitukset ovat maailman tiukimpien joukossa.
 Yli kolmen asunnon taloissa asunnon vuokraaminen alle 30 vuorokaudeksi on lainvastaista, ellei vuokraaja ole henkilökohtaisesti paikalla. Airbnb-vuokraaminen on siis kielletty valtaosassa taloja.
 Kokonaista asuntoa ei saa vuokrata alle 30 vuorokaudeksi. Uhkana on 7 500 dollarin sakko. Lähes puolet kohteista on tarjolla yli 60 päivän ajan vuodessa, arvioi InsideAirbnb sivusto.
 Vain oman kodin välittäminen on sallittua, eli useamman asunnon Airbnb-bisnes on periaatteessa kielletty. Yksittäisiä huoneita newyorkilaiset sen sijaan saavat Airbnb:ssä ja muilla sivustoilla vuokrata.
 Airbnb ei vastannut Ylen haastattelupyyntöön.
 Juttu on auki keskustelulle, voit keskustella aiheesta 16.2. klo 21:00 saakka.
 Lisää aiheesta:
 Historiallinen muutos matkailubisneksessä: Airbnb kattaa jo viidenneksen Helsingin majoituspaikoista – kaupunki yllättyi
 "Täällä minulla on varaa elää terveellisesti" – Parin sadan euron vuokrat ja kuohunta houkuttelevat nuoria aikuisia Ateenaan
 Valokuvataiteilija Susanna Kirschnickin vuokra nousi 300 prosenttia – Berliini keskiluokkaistuu vauhdilla, ja se "tylsistyttää kaupungin"
 Aiheesta muualla:
 Market Corporate Europe: UnFairbnb
 EU-komissio: Consultation on the collaborative economy in the tourism accommodation sector
 CN Traveler: 13 Places Cracking Down on Airbnb
 Investopedia: Top Cities Where Airbnb Is Legal Or Illegal
 Bloomberg: Airbnb May Be Its Own Worst Enemy
 Citylab: Barcelona Finds a Way to Control Its AirbnbMarket
 Collaborative Short-Term Accommodation Services: Policy Principles & Good Practices (pdf)
 Airbnb-yhtiö: Airbnb welcomes European Commission progress towards a truly collaborative economy

Airbnb nostaa vuokria ja lisää remuamista rapuissa– Kaupungit lisäisivät vastatoimia, mutta EU:n syytetään olevan jarruna


Summary: Vesipallo on erittäin raskas ja taktisesti vaativa laji. Naisten SM-sarjassa pelaa neljä joukkuetta.

Vesipalloilijoilta vaaditaan kovaa motivaatiota lajiinsa. Vaikka harjoitteluolosuhteet esimerkiksi Porissa ovat uuden uimahallin ansiosta hyvät, vesipalloilijat joutuvat harrastamaan lajiaan erikoisiin kellonaikoihin. Vesipalloa voi harrastaa vain hallin aukioloaikojen ulkopuolella.
 Tämä tietää pelaajille aikaisia herätyksiä tai pitkiä valvomisia. Esimerkiksi SM-sarjaa pelaava Porin Sentterien naisjoukkue harjoittelee Porin keskustan uimahallissa iltaisin puoli kahdeksasta puoli kymmeneen.
 Sunnuntaisin halli on auki vähemmän aikaa, joten silloin myös vesipalloilijat pääsevät harjoittelemaan aikaisemmin.
 – Tämä on niin kiva laji. Peliajat ovat mitä ovat, mutta kyllä tänne aina mielellään tulee joukkueen kanssa, sanoo porilaisen Vesipalloseura Sentterin pelaaja  Auroora Tanninen .
 Raskas ja vaativa laji omalla kustannuksella
 Monella vesipallopelaajalla on entisen kilpauimarin tausta. Uimataitoa todella tarvitaan, sillä pelaajien jalat eivät ylety altaan pohjaan.
 Otteluun kuuluu neljä kahdeksan minuutin erää, ja pelikello pysähtyy aina, kun tuomari keskeyttää pelin. Joukkueelta on altaassa yhtäaikaa maalivahti ja kuusi kenttäpelaajaa. Peli on erittäin nopeatempoista.
 – Vesi on meidän elementtimme. Siellä ei voi kuitenkaan vain uida edestakaisin ja heitellä palloa. Pitää myös ajatella tosi paljon, sanoo  Maria Spoof  Turun Uimareista.
 Turkulaisseura kohtasi Sentterit viime viikolla Porissa.
 Vesipallo on raskas ja taktinen laji. Tapio Termonen / Yle
 Vesipallo on Suomessa pieni laji, joka ei juuri koskaan näy otsikoissa. Peliajat ovat myös yleisön kannalta epäkiitollisia, mikä näkyy tyhjinä penkkeinä katsomoissa.
 Kustannuksia tulee kuitenkin esimerkiksi hallivuokrista ja pelimatkoista. Pelaajat maksavat lähes kaiken itse.
 – Kyllä tämä on ihan omakustannelaji. Totta kai seura auttaa, mutta me maksamme seuralle. Esimerkiksi hallivuokra Porissa on tosi kova, sanoo Sentterien pelaaja  Alisa Mattsson .
 Menestystä haetaan nuorilla joukkueilla
 Naisten SM-sarjassa pelaa neljä joukkuetta. Vesipalloseura Sentterin ja Turun Uimareiden lisäksi sarjassa pelaavat Uinti Tampere ja Cetus Espoosta.
 Sentterin historia naisten SM-sarjassa on hieno. Seura on voittanut kymmenen suomenmestaruutta. Kuluvalla kaudella porilaisseura on kuitenkin liikkeellä varsin nuorella joukkueella.
 – Kyllä joukkueen potentiaali silti riittää ihan mihin vaan, sanoo Sentterien valmentaja  Ilkka Lehti .
 Valmentaja Ilkka Lehti antaa neuvoja Sentterien pelaajille. Tapio Termonen / Yle
 Viime vuoden mestaruutta naisten SM-sarjassa puolustaa Turun Uimarit. Se menestyi viime vuonna hienosti, sillä se voitti SM-kullan lisäksi myös Pohjoismaiden mestaruuden. Nyt joukkue on nuorentunut.
 – Meille on tullut lisää nuoria pelaajia, mutta joukossa on myös kokeneita pelaajia. Kärkipään pelaajien pitää kantaa vastuu, sanoo Turun Uimareiden valmentaja  Mika Wikström .
 Valmentaja Mika Wikström neuvoo Turun Uimareiden pelaajia. Tapio Termonen / Yle
 Turun Uimareilla on edustusjoukkue myös miesten SM-sarjassa. Porin Senttereillä miesten joukkuetta ei SM-sarjassa ole, mutta juniorityö tuottaa hyvää tulosta. Siitä merkkinä on muun muassa B-junioreiden SM-mitali tältä kaudelta.

Lajilleen omistautuneet vesipalloilijat pelaavat varhain aamulla ja myöhään illalla – "Vesi on meidän elementtimme"


Summary: Paul Manafort sitoutui syksyllä avustamaan Muellerin tutkintaa lyhyemmän tuomion toivossa, mutta Muellerin tiimin mukaan tämä kuitenkin valehteli tutkinnassa.

Yhdysvaltain presidentin entinen kampanjapäällikkö  Paul Manafort  on joutumassa vankilaan 19-24 vuodeksi, käy ilmi oikeuden asiakirjoista.
 Manafort sai viime vuoden elokuussa tuomion useista talousrikoksista mutta joutuu vielä ensi kuussa uudelleen oikeuden eteen. Hän on jäänyt kiinni valehtelusta niin sanotussa Venäjä-tutkinnassa.
 Laskelman tuomion pituudesta esitti oikeusministeriö, ja erikoissyyttäjä  Robert Muellerin  toimisto on asettunut sen kannalle.
 Mueller tutkii Venäjän sekaantumista vuoden 2016 Yhdysvaltain presidentinvaaleihin ja sitä, juonitteliko Trumpin kampanjakoneisto Venäjän kanssa.
 Manafort sitoutui syyskuussa avustamaan Muellerin tutkintaa lyhyemmän tuomion toivossa. Muellerin tiimi kuitenkin kertoi marraskuussa Manafortin valehdelleen tutkinnassa.
 Manafort on ollut telkien takana heinäkuusta lähtien.

Trumpin ex-kampanjapäällikkö joutumassa vankilaan 19-24 vuodeksi


Summary: Yhdysvaltain edustajien on kerrottu patistelevan Münchenissä eurooppalaisia liittolaisia osallistumaan sotilasoperaatioon Syyriassa sen jälkeen, kun amerikkalaisjoukot vetäytyvät maasta.

Presidentti Sauli Niinistö osallistuu tänään iltapäivällä asevalvontaa käsittelevään paneelikeskusteluun Münchenin kansainvälisessä turvallisuuskonferenssissa.
 Niinistön ohjelmassa on lisäksi kahdenvälisiä tapaamisia. Presidentin kanslian Twitter-tilin mukaan Niinistö tapasi jo eilen Münchenissä EU:n ulkopoliittisen korkean edustajan  Federica Mogherinin , Naton varapääsihteerin  Rose Gottemoellerin  sekä amerikkalaisia senaattoreja.
 Yhdysvallat ja Venäjä ovat ilmoittaneet aikovansa irtautua keskimatkan ohjuksia rajoittavasta INF-sopimuksesta. Myöhemmin umpeutuvan strategisten aseiden Start-sopimuksen uskotaan myös olevan vaarassa jäädä uudistamatta.
 Lauantain odotetuin puhuja Münchenissä on Yhdysvaltain varapresidentti  Mike Pence . Yhdysvallat ja Euroopan maat ovat olleet eri linjoilla muun muassa Iranin ydinohjelmasopimuksesta.
 Eilen EU:n ja Saksan edustajat torjuivat Yhdysvaltain vaatimukset irtautua Iran-sopimuksesta. Yhdysvaltain edustajien on myös kerrottu Münchenissä patistelevan eurooppalaisia liittolaisia osallistumaan sotilasoperaatioon Syyriassa sen jälkeen, kun amerikkalaisjoukot vetäytyvät maasta. Tarkoituksena on varmistaa, ettei äärijärjestö Isis pääse uudelleen keräämään voimiaan maassa.
 Myös isäntämaan Saksan liittokansleri  Angela Merkel  käyttää tänään oman puheenvuoronsa turvallisuuskonferenssissa. Ulkoministeri  Sergei Lavroville  puolestaan tarjoutuu mahdollisuus vastata Britannian puolustusministeri  Gavin Williamsonin  kovasanaiseen arvosteluun Venäjän vihamielistä politiikkaa kohtaan

Presidentti Niinistö osallistuu keskusteluun asevalvonnasta Münchenissä


Summary: Ilmoitus vaalien lykkäämisestä viikolla eteenpäin tuli vain tunteja ennen äänestyspaikkojen aukeamista.

Täksi päiväksi suunnitellut Nigerian presidentin- ja parlamenttivaalit siirretään viikolla eteenpäin, kertoo maan vaalikomissio.
 Ilmoitus tuli vain tunteja ennen äänestyspaikkojen aukeamista. Vaalikomission puheenjohtaja  Mahmood Yakubu  kertoi, etteivät vaalit ole toteutettavissa vielä tänään. Hänen mukaansa lykkäystä tarvitaan, jotta vaalit voisivat olla vapaat ja reilut.
 Nigeriassa asuu yli 190 miljoonaa ihmistä ja maa on puolitoista kertaa Ranskan kokoinen.
 Vaalien järjestäminen on valtava logistinen haaste. Käytännön ongelmia aiheuttavat muun muassa heikkokuntoiset tie- ja sähköverkot.
 Vaaleihin liittyviä väkivaltaisuuksia on pelätty eritoten Pohjois-Nigeriassa, missä ääri-islamistinen Boko Haram on tehnyt kymmenen vuotta aseellisia hyökkäyksiä viranomaisia ja paikallisia asukkaita vastaan.

Nigeria lykkää presidentinvaalejaan viikolla


Summary: Ampuminen tapahtui teollisuusalueella.

Yhdysvalloissa Chicagon esikaupungissa viisi ihmistä on kuollut ja viisi poliisia haavoittunut ampumisessa, kertovat viranomaiset.
 Ampuminen tapahtui teollisuusalueella noin 65 kilometriä Chicagon keskustasta länteen.
 Washington Postin  mukaan ampuja on tunnistettu 45-vuotiaaksi mieheksi. Hän kuoli poliisin luoteihin. Epäilty oli työntekijä eräässä teollisuusalueen yrityksessä. Hänen motiiveistaan ei ole tietoa.
 Kerromme aiheesta pian lisää.

Aseistautunut mies ampui viisi ihmistä kuoliaaksi Chicagon esikaupungissa Yhdysvalloissa